Empat balai bomba baharu dibina
Oleh ABDUL RASHID ABDUL RAHMAN

15 Oktober 2021, 3:29 pm
RAUB – Kerajaan akan membina empat buah balai bomba baharu tahun ini dalam usaha memperkasakan perkhidmatan bomba di seluruh negara seterusnya memberikan perkhidmatan terbaik kepada masyarakat.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, empat balai bomba baharu itu akan dibina di Sungai Lembing,Kuantan; Gohtong, Genting Highlands, Kuala Lumpur dan di Subang, Selangor yang akan menjadi pusat operasi helikopter.
“Pada masa ini tapak projek pembinaan telah dikenal pasti dan proses tender sedang dilakukan sebelum proses pembinaan akan dimulakan secepat mungkin.
“Bomba adalah pasukan penting bukan sahaja memadamkan kebakaran tetapi kemalangan, banjir, tanah runtuh dan sebagainya, jadi saya mengharapkan peningkatan dari segi infrastruktur, fasiliti dan kebajikan anggota,” katanya sempena lawatan kerja di Balai Bomba dan Penyelamat Raub di sini hari ini.
Yang hadir sama, Timbalan Ketua Setiausaha Kementerian Perumahan dan Kerajaan Tempatan, Datuk Azhar Ahmad; Ketua Pengarah Jabatan Bomba dan Penyelamat Malaysia (JBPM), Datuk Seri Muhammad Hamdan Wahid dan Pengarah JBPM Pahang, Ir. Wan Mohammad Zaidi Wan Isa.
Balai Bomba Raub yang mula beroperasi pada 1960 dinaiktaraf pada 2017 dan siap 30 Ogos lalu melibatkan peruntukan kira-kira RM3.14 juta.

Menurut Ismail pada masa ini terdapat 324 buah balai bomba di seluruh negara dengan anggota dan pegawai seramai kira-kira 15,000 orang.
Beliau memberitahu, pembinaan balai bomba empat balai baharu berkenaan dilakukan selepas melihat kepentingan dan signifikan pembinaannya di kawasan berkenaan khsususnya dalam operasi menyelamat.
Katanya, pihak kerajaan akan terus melakukan penilaian bagi pembinaan baharu dan menaik taraf balai bomba di seluruh negara bagi memberikan perkhidmatan terbaik kepada rakyat.
Sementara itu beliau berkata, pihak bomba sentiasa bersiap siaga termasuklah dalam berhadapan kemungkinan kejadian banjir pada penghujung tahun ini.
Katanya, aset diperlukan berada dalam keadaan yang baik dan pasukan juga sentiasa bersedia untuk melakukan penugasan pada bila-bila masa. – K! ONLINE


Jemaah kembali tunai solat Jumaat di Kelantan
Oleh YATIMIN ABDULLAH

15 Oktober 2021, 3:48 pm
KOTA BHARU – Solat Jumaat di negeri ini kembali meriah selepas Majlis Agama Islam dan Adat Istiadat Melayu Kelantan (Maik) memberikan kebenaran untuk melaksanakan ibadah itu mengikut kapisiti masjid bermula hari ini.
Tinjauan Kosmo! di Masjid Muhammadi di sini mendapati, orang ramai tidak melepaskan peluang untuk melaksanakan ibadah berkenaan meskipun terpaksa berdepan dengan pematuhan prosedur operasi standard (SOP) yang ketat.
Setiap jemaah yang hadir ke masjid perlu menunjukkan sijil vaksinasi lengkap selain memakai pelitup muka dan membawa sejadah serta penjarakan fizikal.
Seorang jemaah, Alias Yunus, 55, menzahirkan rasa syukur dapat kembali semula ke masjid untuk menunaikan solat Jumaat.
Menurutnya, peluang itu perlu dimanfaatkan sebaik mungkin dengan mengikuti semua SOP yang telah ditetapkan.
“Apabila masjid kembali dibuka mengikuti kapasiti dan penjarakan fizikal, jadi gunakanlah peluang ini sebaik mungkin.

“Terus imarahkan masjid dengan melakukan munajat dan solat jemaah supaya Allah menghapuskan segera pandemik Covid-19 ini,” katanya. – K! ONLINE


Penduduk gempar lihat ‘van misteri’ atas perhentian bas
Oleh KOSMO!

16 Oktober 2021, 8:30 pm
PLOUNEVENTER, PERANCIS – Penduduk di sebuah pekan di Perancis gempar apabila melihat sebuah van secara tiba-tiba berada di atas bumbung perhentian bas, lapor laman berita Oddity Central semalam.
Dalam kejadian pada Isnin lepas, penduduk yang menggunakan perhentian bas Place de l’Eglise ketika awal pagi terkejut melihatkan van tersebut berada di atas bumbung tanpa diketahui puncanya.
Beberapa keping imej van itu kemudiannya dikongsikan di media sosial dan menjadi tular dengan ramai netizen cuba meneka punca kejadian itu.
“Ia adalah suatu kejadian misteri. Kami tahu siapa pemilik kenderaan itu, namun tidak tahu bagaimana dan mengapa ia berada di situ,” kata seorang penduduk.
Selama hampir seminggu, misteri van di atas bumbung itu terus menjadi teka-teki. Namun semalam, media Perancis mengumumkan bahawa kes itu telah diselesaikan.
Menurut media tempatan, kejadian itu tidak berkaitan dengan pengaruh alkohol seperti yang menjadi spekulasi ramai.

Bagaimanapun, ia disebabkan oleh ‘persengketaan perniagaan’ antara pemilik van dengan suspek.
Akibat berang, suspek dikatakan dengan sengaja meletakkan van tersebut di atas bumbung perhentian bas itu menggunakan sebuah trak palet.
Kedua-dua suspek dan pemilik van itu telah dipanggil untuk disoal siasat dan berkemungkinan berdepan dengan dakwaan membahayakan orang ramai. – Agensi


Mayat dalam trak pikap rupa-rupanya mangsa nahas
Oleh NOR AINNA HAMZAH

16 Oktober 2021, 8:36 pm
JEMPOL – Kes kematian seorang lelaki yang mayatnya ditemui di dalam trak pikap jenis Ford Ranger di jalan kebun Ladang Gaddes, di sini terjawab apabila dia rupa-rupanya terlibat dalam kemalangan akibat terbabas sendiri.
Mangsa, Md Jani Sulong, 66, yang merupakan peneroka dari Felda Serting Hilir ditemui meninggal dunia dalam trak pikap tersebut pada pukul 11.30 pagi.
Menurut Ketua Polis Daerah Jempol, Superintendan Hoo Chang Hook, siasatan awal di tempat kejadian mendapati kehilangan mangsa dilaporkan oleh keluarganya di Balai Polis Ladang Gaddes.
“Pagi ini, mangsa ditemui di dalam kenderaannya di kebun sawit oleh orang awam.
“Siasatan menerusi televisyen litar tertutup (CCTV) di sebuah kedai kedai berhampiran mendapati mangsa terbabas ke kawasan kebun yang terletak bertentangan premis berkenaan.
“Ketika kejadian, mangsa yang dalam perjalanan menuju ke Felda Serting Hilir terbabas ke dalam kebun sawit dan melanggar pokok sawit,” katanya dalam kenyataan hari ini.

Akibat kemalangan itu, mangsa meninggal dunia di tempat kejadian dan dipercayai serangan jantung.
Mayat mangsa dibawa ke Hospital Jempol untuk dibedah siasat dan kes disiasat di bawah Seksyen 41 (1) Akta Pengangkutan Jalan 1987. -K! ONLINE.


Bukan bidang, tapi Uqasha teruja jadi juri MLM2021
Oleh MOHAMMAD SHAHEMY AZMI

16 Oktober 2021, 7:08 pm
PETALING JAYA – Mengakui tidak mempunyai pengalaman dalam bidang lawak apatah lagi penjurian, namun pelakon cantik Uqasha Senrose tetap teruja menggalas tanggungjawab baharu yang diberikan kepadanya iaitu sebagai salah seorang juri tetap Maharaja Lawak Mega 2021 (MLM2021).
Menurut Uqasha, dia teruja apabila diberi kepercayaan menggalas tugas sebagai juri tetap dalam pertandingan MLM2021 selepas bertahun-tahun menjadi penonton setia rancangan tersebut.
“Saya sebagai ‘mata-mata’ penonton dan seorang pelakon, saya nak terhibur dan gelak dengan pelawak-pelawak ‘otai’ kita. Kalau kelakar, kita gelak,” katanya menerusi satu hantaran yang dimuat naik dalam Instagram miliknya.
Tambah Uqasha atau nama lengkapnya Nik Zaris Uqasha Nik Sen, 29, dia sangat berterima kasih kepada pihak Astro kerana memilihnya menjadi juri dalam program yang dianggap cukup hebat itu.
“Pertama sekali saya nak ucapkan ribuan terima kasih kerana telah memilih dan memberi kepercayaan kepada saya menggalas tugas sebagai juri tetap untuk  program yang cukup hebat ini.
“Bertahun-tahun saya memang pengikut setia Maharaja Lawak, tak pernah tinggal (menonton) rancangan ini dan saya terhibur dengan peserta-peserta yang hebat-hebat belaka,” ujarnya.

Apabila dilantik menjadi salah seorang juri tetap dalam MLM, tunangan kepada pelakon Kamal Adli itu berkata, dia sangat teruja dan tidak sabar untuk melihat persembahan yang disampaikan oleh semua peserta.
“Tahun ini saya salah seorang juri. Saya berasa sangat teruja dan tidak sabar untuk melihat persembahan terbaik yang diberikan peserta,” ujarnya.
Selain Uqasha, juri MLM 2021 yang disiarkan setiap Jumaat pukul 9 malam menerusi Astro Warna (Astro 107) turut menampilkan Datuk Rosyam Nor sebagai ketua juri serta penyanyi, Noh Salleh dan Diana Danielle. – K! ONLINE


Batal hasrat bunuh diri sebab tak tahan panas
Oleh AZAHAR HASHIM

16 Oktober 2021, 6:39 pm
KULIM – Cubaan seorang lelaki untuk membunuh diri dengan membakar selimut mengakibatkan pondok pekerja dan sebuah lori satu tan musnah dalam kebakaran di kawasan ternakan lembu di Junjung di sini hari ini.
Dalam kejadian pukul 7.30 pagi itu, lelaki berusia 33 tahun yang merupakan pekerja di situ bagaimanapun terselamat.
Dia dikatakan membakar selimut untuk membunuh diri, namun bertindak melarikan diri kerana tidak tahan bahang api.
Lelaki terbabit didakwa bertindak sedemikian kerana tertekan dengan rakan sekerja yang menyindirnya dengan menuduh mengambil duit sumbangan pertubuhan bukan kerajaan (NGO) untuk membeli dadah.
Dilaporkan, kebakaran tersebut melibatkan kerugian kira-kira RM10,000.
Ketua Polis Daerah Kulim, Superintendan Sazalee Adam berkata, kejadian disedari pengurus ladang sebaik tiba di lokasi berkenaan yang terletak di sebuah ladang kelapa sawit.

Seorang daripada tiga pekerja ladang ternakan berusia 33 tahun kemudian mengaku dia yang membakar pondok pekerja serta lori tersebut.
“Pengurus terbabit kemudian membawa pekerjanya itu untuk membuat laporan polis sebelum suspek ditahan untuk siasatan.
“Hasil siasatan lanjut suspek mengaku bertindak membakar selimut sehingga mengakibatkan pondok pekerja dan lori terbakar kerana tertekan dengan pekerja lain,” katanya di sini hari ini. – K! ONLINE


Cubaan 12 PATI ceroboh negara gagal
Oleh NUR HUDA MUSA

16 Oktober 2021, 8:12 pm
PETALING JAYA – Cubaan 12 pendatang asing tanpa izin (PATI) memasuki Sarawak melalui jalan tikus di kawasan Tebedu pada awal pagi tidak berjaya apabila mereka ditahan Tentera Darat Malaysia (TDM).
Markas Divisyen Pertama Infantri Malaysia dalam satu kenyataan berkata, 12 individu itu sedang berjalan kaki memasuki kawasan Malaysia dari arah Indonesia sebelum dikesan sepasukan anggota yang melaksanakan serkap.
“Setelah ditahan dan disoal siasat, lima individu lelaki berusia antara 35 hingga 45 tahun, empat individu wanita berusia antara 34 hingga 39 tahun bersama tiga kanak-kanak lelaki berusia antara 4 hingga 14 tahun disahkan sebagai PATI apabila mereka didapati tidak mempunyai sebarang dokumen perjalanan yang sah selain menggunakan laluan haram untuk masuk mencari pekerjaan.
“Kesemua PATI diusir dan laporan Polis dibuat untuk tindakan selanjutnya,” katanya di sini hari ini.
Tambah kenyataan itu katanya, impak pandemik Covid-19 menyebabkan kes-kes melibatkan PATI cuba masuk untuk mencari pekerjaan di Sarawak dilihat semakin meningkat.
“Pelbagai taktik dan kaedah digunakan PATI termasuk cuba masuk ke Malaysia termasuklah cubaan menyelinap diawal pagi namun berjaya digagalkan.

“Tentera Darat khususnya anggota-anggota yang bertugas di persempadanan Sarawak – Kalimantan Barat terus kekal siaga dan beriltizam mengawal keselamatan dan memastikan kedaulatan negara terus terpelihara,” ujarnya. – K! ONLINE.


Salah nadi kejayaan Liverpool belasah Watford
Oleh KOSMO!

16 Oktober 2021, 10:00 pm
WATFORD – Penyerang prolifik Liverpool, Mohamed Salah membuktikan dirinya sebagai pemain terbaik di dunia buat masa ini selepas memainkan peranan penting dalam kemenangan 5-0 ke atas Watford sebentar tadi.
Salah, 29, berjaya mencipta satu umpanan jaringan buat Sadio Mane sebelum dia turut mencetak nama selaku salah seorang penjaring gol The Reds dalam aksi Liga Perdana Inggeris (EPL) di Stadium Vicarage Road itu.
Menariknya, ia adalah perlawanan kelapan berturut-turut Salah berjaya menjaringkan gol dalam semua kejohanan sejak menentang Chelsea pada 29 Ogos lalu.
Selain Chelsea, antara pasukan yang menjadi mangsa Salah ialah Leeds United, AC Milan, Crystal Palace, Brentford, Manchester City dan terbaharu Watford.
Turut mencuri tumpuan dalam aksi sebentar tadi ialah Roberto Firmino yang berjaya meledak hatrik bermula minit ke-37, 52 dan 90.
Pesta gol skuad bimbingan Jurgen Klopp itu secara tidak langsung menafikan hajat pengurus baharu Watford, Claudio Ranieri untu membuka langkah kanan dalam aksi pertamanya bersama The Hornets.

Sebagai rekod, Ranieri yang pernah menjuarai trofi EPL bersama Leicester City pada musim 2015/2016, dilantik sebagai ‘bos’ baharu Watford awal minggu lalu dengan kontrak selama dua tahun. – K! ONLINE.


Pak Long ziarah lima beradik yatim piatu
Oleh SUBKHI SUDARJI

16 Oktober 2021, 7:46 pm
PUTRAJAYA – Kesedihan lima beradik yatim piatu yang kehilangan ibu bapa akibat Covid-19 terubat apabila dikunjungi Perdana Menteri, Datuk Seri Ismail Sabri Yaakob di kediaman mereka di Kota Perdana, Seri Kembangan dekat sini, hari ini.
Bapa saudara mereka, Mohd Ariff Hafizan Abdul Razak, 36, berkata, dia berasa terkejut apabila dihubungi dan dimaklumkan Perdana Menteri akan berkunjung ke kediamannya untuk beramah mesra dengan lima beradik berkenaan.
Menurutnya, lima anak saudaranya seolah-olah tidak percaya Perdana Menteri muncul di depan rumah dan bertanyakan khabar mereka.
“Kami berasa terharu Perdana Menteri tiba pada pukul 12 tengah hari dan beredar kira-kira sejam kemudian.
“Perdana Menteri turut memberi nasihat kepada lima beradik ini selain menghulurkan sumbangan buat mereka,” katanya ketika dihubungi hari ini.
Berita berkaitan: Lima beradik jadi yatim piatu kerana Covid-19

Tambahnya, selain menzahirkan ucapan takziah kepada mereka sekeluarga, Ismail Sabri turut menyatakan hasrat beliau membantu lima beradik berkenaan dari semasa ke semasa.
“Terima kasih Perdana Menteri kerana sudi meluangkan masa menyantuni anak-anak syurga ini dan menyumbang rezeki buat mereka,” katanya.
Lima beradik ini kini dijaga oleh datuk dan nenek mereka, Abdul Razak Basiron, 67, serta Intan Sulaiman, 63. – K! ONLINE.


Zakar tersangkut dalam tiub PVC
Oleh KOSMO!

16 Oktober 2021, 7:00 pm
BANGKOK – Tindakan seorang lelaki yang ingin menguji tahap kebesaran saiz zakarnya dengan cara memasukkannya ke dalam tiub polivinil klorida (PVC) bertukar menjadi ‘mimpi ngeri’ apabila anggota seksualnya itu tersangkut di dalam tiub tersebut, lapor akhbar Metro UK semalam.
Lelaki yang tidak didedahkan identitinya itu memasukkan zakarnya ke dalam satu tiub PVC dalam satu aktiviti tidak senonoh di kediamannya di Bangkok.
Dia baru-baru ini telah mendapatkan suntikan untuk membesarkan saiz zakarnya. Tindakannya yang memasukkan zakarnya ke dalam paip PVC dibuat untuk menguji keberkesanan suntikan tersebut.
Ia bagaimanapun tersekat di dalam tiub itu dan mula membengkak.
Lelaki itu kemudiannya terpaksa meminta bantuan pasukan perubatan yang tiba di rumahnya untuk membantu mengeluarkan zakarnya.
Bagaimanapun, pasukan perubatan gagal memotong paip itu sekali gus memaksa lelaki itu untuk dibawa ke hospital.

Anggota bomba sukarela serta petugas perubatan di hospital akhirnya terpaksa menggunakan playar, pemotong berbentuk bulat dan gel pelincir untuk membantu lelaki itu mengeluarkan zakarnya dalam prosedur selama 20 minit.
Lelaki itu berkata, dia berasa jengkel kerana setelah mendapatkan suntikan membesarkan zakarnya, dia terpaksa pula membayar bil perubatan bagi ‘tragedi’ tersebut.
Laporan media bagaimanapun tidak menyebut sama ada zakar lelaki itu mampu berfungsi seperti biasa selepas insiden terbabit. -AGENSI


Wanita simpanan tinggal kesan gincu agar kekasih bercerai
Oleh KOSMO!

16 Oktober 2021, 8:00 pm
JAKARTA – Seorang wanita dikecam netizen kerana mendedahkan bahawa dia sengaja meninggalkan kesan gincu pada pakaian kekasihnya yang merupakan suami orang, lapor laman berita Suara.com.
Pengakuan wanita itu dibuat menerusi aplikasi TikTok yang kemudiannya dimuat naik oleh akaun Instagram @ratu.nyinyir.official.
Menerusi klip video itu, wanita berkenaan dengan beraninya mendedahkan bahawa dia sengaja berbuat begitu supaya kekasihnya itu bertengkar dengan isterinya.
Dia juga berharap agar pertengkaran itu seterusnya akan membuatkan mereka bercerai kerana dia ingin berkahwin dengan kekasihnya itu.
“Setiap kali berjumpa, saya akan meninggalkan kesan gincu pada bajunya supaya apabila isterinya mencuci baju itu, mereka akan bertengkar.
“Biar saya yang jadi satu-satunya ratu dalam hidupnya (teman lelaki),” demikian kenyataan yang dimuat naik pada video tersebut.

Netizen yang menonton video itu kemudiannya memberikan pelbagai reaksi di ruangan komen.
“Nanti selepas anda menjadi isterinya, anda pula yang akan melihat kesan gincu pada pakaian si suami,” tulis seorang netizen.
“Bangganya menceritakan aib sendiri,” tulis seorang lagi netizen. – AGENSI


Pengguna jalan raya terkandas akibat banjir kilat
Oleh NUR SYAZWANA MANSOR

16 Oktober 2021, 7:51 pm
SUNGAI PETANI – Kesesakan lalu lintas berlaku di Jalan Lencongan timur berdekatan Hospital Sultan Abdul Halim (HSAH) di sini selepas kawasan tersebut dilanda banjir kilat, hari ini.
Banjir kilat sehingga paras satu meter itu berlaku kira-kira pukul 2.45 petang tadi.
Beberapa gambar dan video mengenai kejadian turut dikongsikan pengguna jalan raya di laman Facebook.
Sebahagian pengguna jalan raya bertindak melawan arus bagi mengelak terperangkap dalam kejadian banjir kilat selain ada yang terpaksa menunggu sehingga air surut.
Banjir dilaporkan surut kira-kira pukul 5 petang tadi dan keadaan lalu lintas kembali lancar seperti biasa. – K! ONLINE.


Aliran trafik perlahan menuju ke selatan
Oleh NUR HUDA MUSA

16 Oktober 2021, 5:32 pm
PETALING JAYA – Lembaga Lebuh Raya Malaysia (LLM) melaporkan aliran trafik bergerak perlahan menuju ke arah selatan petang ini.
Menurut laporan trafik di Twitter rasmi LLM, keadaan trafik di Lebuh Raya Utara Selatan (PLUS)@E2 bergerak perlahan arah Seremban (Nilai-Seremban) berikutan pertambahan jumlah kenderaan.
Selain itu, berlaku satu kemalangan di kilometer 82.7 arah utara (Ayer Hitam – Yong Peng) yang menyebabkan lorong kecemasan terhalang.
Bagaimanapun, keadaan trafik masih terkawal.
Sementara itu di Lebuh Raya Kuala Lumpur-Karak dan Lebuh Raya Pantai Timur 1 (LPT1)@E8, trafik dilaporkan lancar di sepanjang lebuh raya di kedua-dua hala. – K! ONLINE.


Bunuh isteri tak tahan kerap main TikTok
Oleh KOSMO!

16 Oktober 2021, 6:36 pm
JAKARTA – Seorang wanita di Surabaya mati dalam pelukan anak lelakinya selepas mengalami cedera parah, dipercayai akibat dibunuh oleh suaminya kerana kerap menghabiskan masa dengan bermain aplikasi TikTok, lapor laman Suara.com semalam.
Wanita yang hanya dikenali sebagai Dasmani itu ditemui oleh anak lelakinya sendiri, Septia Pratama pada pukul 12 tengah hari (waktu tempatan) dalam keadaan berlumuran darah di kediaman mereka sebelum meninggal dunia dalam pangkuan Septia.
Wanita itu dipercayai telah dipukul dengan menggunakan objek tumpul.
Menurut Septia, dia menerima panggilan daripada ibunya kira-kira pukul 10.45 pagi (waktu tempatan) dan wanita itu mengatakan bahawa dia ‘sudah tidak larat’.
“Sebaik sahaja mendapat panggilan daripada ibu, saya terus pulang ke rumah,” katanya.
Setibanya di rumah, Septia mendapati bahawa pintu rumah telah dikunci, lantas dia bertindak memecahkannya, sebelum melihat ibunya yang sedang berada dalam keadaan nyawa-nyawa ikan.

“Ketika itu, ibu masih bernafas, namun selepas saya mengangkat tubuhnya, dia meninggal dunia,” kata lelaki itu menahan sebak.
Septia berkata, perbuatan itu dipercayai dilakukan oleh bapa tirinya yang cemburu kerana ibunya sering menghabiskan masa dengan bermain TikTok. – AGENSI


SuperKIP belum hilang bisa
Oleh MUHAMMAD RIDUAN MOHD HANAFIAH

16 Oktober 2021, 6:15 pm
PELUMBA negara, Khairul Idham Pawi masih belum hilang bisa selepas berjaya menjulang kemenangan pada perlumbaan Kejohanan Superbike Malaysia (MSBK) di Litar Antarabangsa Sepang (SIC) semalam sejurus kembali daripada persaraan.
Khairul yang terkenal dengan gelaran SuperKIP menyertai perlumbaan bersama pasukan ONEXOX TKKR Racing Team  tampil cukup baik meskipun dilihat berdepan masalah ketika pelepasan di grid perlumbaan.
Bagaimanapun, ia tidak mendatangkan masalah buat bekas pelumba Moto3 itu selepas bijak mencuri peluang pada baki lima pusingan terakhir untuk berada di hadapan dengan memintas Helmi Azman (Boon Siew Honda Racing) dan juga Syarifuddin Azman (SIC Racing).
“Pada perlumbaan tadi saya ada sedikit masalah pada awal saingan. Jadi, saya hanya ikut mereka di hadapan dan saya lihat Ibrahim Norrodin (SIC Racing) dan Azroy Hakeem Anuar (Boon Siew Honda Racing) ada masalah selepas terjatuh.
“Saya cuba kejar mereka dan pada akhirnya saya memintas seorang demi seorang untuk berada di hadapan. Saya akui agak penat kerana ini adalah perlumbaan pertama saya pada tahun ini.
“Apa pun saya sangat gembira kerana berjaya meraih kemenangan pada hari ini,” katanya sejurus tampat perlumbaan semalam.

Dalam pada itu, pelumba berbakat negara, Syarifuddin yang menamatkan saingan podium tempat kedua bertekad untuk melakukan terbaik untuk bergelar juara pada perlumbaan kedua yang berlangsung esok.
“Saya ingin mengucapkan terima kasih kepada pasukan yang bekerja keras menyediakan jentera yang sangat baik pada saya hari ini. Saya sangat gembira kerana dapat menaiki podium.
“Saya akui sangat teruja ketika bersaing dengan Helmi di selekoh terakhir dan apapun jumpa esok saya akan buat terbaik pada perlumbaan kedua nanti,” ujarnya. – K! ONLINE


Pusat mencuci kenderaan tawar GRO diserbu
Oleh SUBKHI SUDARJI

16 Oktober 2021, 5:18 pm
PUTRAJAYA – Taktik premis pusat hiburan yang menyajikan pelayan pelanggan (GRO) warga asing dengan berselindung di sebalik pusat mencuci kenderaan diserbu Jabatan Imigresen.
Kegiatan tidak bermoral itu dikatakan bermula dari pukul 4 petang sehingga 12 malam dalam tempoh Pelan Pemulihan Negara (PPN).
Dalam operasi itu, seramai 16 warga asing ditahan dalam serbuan di Kepong, Kuala Lumpur pada 14 Oktober lalu.
Ketua Pengarahnya, Datuk Seri Khairul Dzaimee Daud berkata, operasi dijalankan ke atas dua lot premis rumah kedai dua tingkat yang mana pintu masuk utama tidak mempunyai papan tanda dan dibuka separuh untuk pelanggan tetap sahaja.
Satu lagi lot pula menggunakan papan tanda pusat mencuci kenderaan bagi mengaburi mata pihak berkuasa.
“Hasil pemantauan, premis tersebut dilihat seperti tiada sebarang aktiviti perniagaan dan kurang dikunjungi.

“Bahagian Operasi, Siasatan dan Pendakwaan JIM menyerbu premis terbabit melibatkan kekuatan seramai 20 pegawai.
“Hasilnya seramai 16 wanita warga asing berusia 22 hingga 35 tahun ditahan,” katanya dalam kenyataan hari ini.
Mereka yang ditahan terdiri daripada 13 wanita warga Vietnam dan tiga wanita warga Thailand.  -K! ONLINE


Lari masuk hutan lepas merajuk dengan bini
Oleh ABDUL RASHID ABDUL RAHMAN

16 Oktober 2021, 5:00 pm
ROMPIN – Dipercayai merajuk kerana tidak dapat berjumpa anak dan bergaduh dengan isterinya, seorang lelaki bertindak melarikan diri ke dalam hutan berdekatan Kampung Kundang, Muadzam Shah di sini kelmarin.
Difahamkan Zali Yasa,19, menghadapi masalah rumahtangga sejak beberapa bulan lalu sehingga memaksa campur tangan keluarga, namun masih berlarutan sehingga kini.
Mangsa yang terlalu merindui anaknya cuba berjumpa kanak-kanak itu tetapi dihalang oleh isterinya menyebabkan dia berasa kecewa.
Mangsa kemudian meninggalkan motosikal di tepi jalan sebelum melarikan diri ke dalam hutan.
Ketua Polis Daerah Rompin, Deputi Superintendan Mohd. Azahari Mukhtar berkata, operasi mencari mangsa ditumpukan di kawasan hutan berhampiran kawasan motosikal yang ditinggalkan tidak jauh dari rumah keluarga isterinya.
“Kawasan hutan itu tidak terlalu luas dan dikelilingi ladang kelapa sawit dan hutan yang telah diteroka.

“Operasi mencari dilakukan 20 anggota polis dan bomba selain dibantu 25 penduduk Orang Asli,” katanya hari ini.
Tambahnya, Unit Anjing Pengesan Jabatan Bomba dan Penyelamat akan tiba petang ini bagi mengesan lelaki tersebut.
Berdasarkan maklumat awal, punca lelaki berkenaan menghilangkan diri adalah kerana masalah rumah tangga.
“Ini kes keempat operasi mencari orang hilang dilakukan sepanjang tahun ini dan kes pertama membabitkan Orang Asli di daerah ini,” ujarnya. -K! ONLINE


Polis terima dua laporan antivaksin
Oleh NUR HUDA MUSA

16 Oktober 2021, 5:08 pm
KUALA LUMPUR – Polis Diraja Malaysia (PDRM) semalam mengesahkan menerima dua laporan berhubung kumpulan antivaksin yang didakwa membuat kenyataan palsu hingga menimbulkan kegusaran awam.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, laporan tersebut masing-masing dilaporkan di Perak dan Putrajaya.
“Kertas siasatan di Perak sedang dilengkapkan mengikut arahan Timbalan Pendakwa Raya.
“Sementara bagi kes di Putrajaya pula masih menunggu laporan Suruhanjaya Komunikasi dan Multimedia Malaysia (SKMM) untuk tindakan selanjutnya,” katanya di sini.
Abd. Jalil berkata, kes disiasat mengikut Seksyen 504 dan 505(b) Kanun Keseksaan.
Terdahulu, Perdana Menteri, Datuk Seri Ismail Sabri Yaakob menegaskan golongan antivaksin tidak akan terlepas daripada tindakan pihak berkuasa kerana terdapat pelbagai peruntukan undang-undang yang boleh digunakan terhadap mereka.

Menteri Kesihatan, Khairy Jamaluddin Abu Bakar juga sebelum ini memohon pihak berkuasa supaya menyegerakan siasatan dan pendakwaan terhadap kumpulan tersebut. – K! ONLINE


PDRM terima 4 laporan berkaitan Pandora Papers
Oleh NUR HUDA MUSA

16 Oktober 2021, 6:32 pm
PETALING JAYA – Polis Diraja Malaysia (PDRM) mengesahkan telah menerima empat laporan berhubung pendedahan Pandora Papers berkenaan dakwaan wang Malaysia ke luar negara secara haram.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, daripada empat laporan yang diterima, dua telah diklasifikasikan sebagai tiada tindakan lanjut kerana berkaitan dengan aktiviti penyerahan memorandum menggesa siasatan.
“Bagi dua lagi laporan polis, PDRM telah membuka kertas siasatan dan menjalankan rakaman percakapan pengadu.
“Satu kertas siasatan yang dibuka telahpun dirujuk kepada Bank Negara Malaysia (BNM) pada 14 Oktober 2021 manakala satu lagi kertas siasatan akan dirujuk kepada BNM pada 18 Oktober 2021 untuk siasatan lanjut,” katanya dalam satu kenyataan di sini hari ini.
Terdahulu, Kosmo! melaporkan pembangkang mendesak supaya pihak berkuasa menyiasat pendedahan yang terkandung dalam Pandora Papers.
Pandora Papers didakwa menyatakan jumlah wang yang disimpan di luar negara mencecah ratusan bilion ringgit oleh ramai individu dari Malaysia.

Presiden Rusia, Vladimir Putin; Raja Jordan, Raja Abdullah II Al-Hussein dan Ratu Elizabeth II turut dikaitkan dengan dokumen tersebut. – K! ONLINE


Liek Hou, Rashid raih durian runtuh
Oleh MUHAMMAD RIDUAN MOHD HANAFIAH

16 Oktober 2021, 6:09 pm
TUAH ayam nampak di kaki, tuah manusia siapa yang tahu.
Ekoran kecemerlangan yang dipamerkan oleh pada pentas Paralimpik Tokyo 2020 lalu, pemain badminton negara, Cheah Liek Hou bersama jurulatihnya, Datuk Rashid Sidek menerima ganjaran lumayan berupa sebuah rumah suite bernilai RM 800,000 di Bangsar.
Hadiah itu disumbangkan oleh BT Bina Group Sdn. Bhd. kepada wira negara tersebut selepas aksi cemerlangnya dengan membawa pulang pingat emas di temasya Paralimpik Tokyo 2020, September lalu.
Bagi Liek Hou, penghargaan ini cukup bermakna buat dirinya, malah menjadi pembakar semangat buatnya untuk terus mencipta lebih banyak kejayaan buat negara pada masa akan datang.
Tambahnya, selain sebuah rumah, pihak BT Bina juga memberi penajaan dari segi kewangan selama tiga tahun kepadanya dan dua lagi pemain badminton negara sehingga temasya terbesar dunia itu di Paris 2024.
“Pertama kali saya ingin mengucapkan terima kasih kepada BT Bina Group kerana memberi penghargaan ini kepada saya.

“Selain rumah, pihak BT Bina juga memberi penajaan dari segi kewangan selama tiga tahun iaitu sehingga 2024 dan ia akan meringankan beban saya dari segi pembelanjaan untuk menyertai lebih banyak pertandingan bagi mengekalkan prestasi,” katanya ketika di majlis penyerahan rumah oleh pihak BT Bina di Bangsar, hari ini.
Pihak BT Bina turut bersetuju mengeluarkan dana penajaan berjumlah RM3 juta untuk tempoh tiga tahun kepada Liek Hou, Rashid bersama Vivian Hoo dan Lim Chiew Sien untuk meneruskan perjuangan memburu pingat emas di Olimpik Paris 2024 nanti. – K! ONLINE


Makanan segera tingkat risiko hilang daya ingatan
Oleh KOSMO!

16 Oktober 2021, 5:55 pm
COLUMBUS, OHIO – Satu kajian yang dijalankan oleh sekumpulan penyelidik dari Amerika Syarikat mendapati bahawa makanan segera yang diproses menggunakan bahan pengawet dikaitkan dengan risiko kehilangan daya ingatan dalam bahagian otak yang lebih lama, lapor akhbar The Sun semalam.
Penyelidik turut memberi amaran bahawa bahagian otak yang dipanggil amygdala, yang mengimbangkan emosi takut akan turut terjejas.
Bagi mengelakkan risiko itu, penyelidik menyarankan agar orang ramai mengubah tabiat pemakanan mereka berbanding mengambil makanan tambahan.
Penyelidik berkata, diet yang tinggi asid lemak omega-3 yang diperoleh daripada ikan seperti salmon mampu menghilangkan masalah tersebut.
“Pengambilan makanan diproses tinggi boleh menyebabkan masalah pengurangan daya ingatan berlaku dengan lebih ketara,” kata saintis dari Institut Penyelidikan Perubatan Tingkah Laku di Universiti Negeri Ohio, Dr. Ruth Barrientos. – AGENSI


KDN teliti laporan babitkan golongan antivaksin
Oleh WAT KAMAL ABAS

16 Oktober 2021, 4:53 pm
LARUT – Kementerian Dalam Negeri (KDN) akan meneliti terlebih dahulu setiap laporan polis yang dibuat terhadap golongan antivaksin sebelum sebarang tindakan diambil.
Ini termasuk melihat peruntukan undang-undang serta kesalahan yang dilakukan golongan itu sebelum tindakan akan dibuat.
Menteri Dalam Negeri Datuk Seri Hamzah Zainuddin, berkata, pihaknya akan melihat secara menyeluruh laporan polis yang diberikan kepada pihaknya.
“Sebagai seorang menteri yang menjaga penguatkuasaan undang-undang sedia ada, kita akan lihat dahulu laporan polis yang diberikan kepada kita.
“Misalnya hendak tahu dalam seksyen mana, apa kesalahan yang mereka lakukan dan kemudian barulah saya akan umumkan dari masa ke semasa,” ujarnya kepada pemberita selepas merasmikan program Penyampaian Kotak Makanan Serta Ramah Mesra Bersama Penduduk di Kampung Sungai Ara, Kubu Gajah dekat sini hari ini.
Ditanya adakah akta baharu berhubung golongan antivaksin akan diwujudkan, beliau menegaskan, perkara itu akan diumumkan kemudian.

Terdahulu Menteri Kesihatan, Khairy Jamaluddin Abu Bakar memohon pihak berkuasa menyegerakan siasatan dan pendakwaan terhadap kumpulan antivaksin.
Jelasnya, Kementerian Kesihatan (KKM) sudah bertindak dengan membuat beberapa laporan polis terhadap beberapa kumpulan antivaksin. -K! ONLINE


Pulau Pinang ‘diserbu’ pelancong
Oleh MOHD SYALMIZI HAMID

16 Oktober 2021, 4:13 pm
GEORGE TOWN – Beberapa lokasi tumpuan pelancong di bandar raya ini yang sebelum ini sepi kini kembali ceria apabila ‘diserbu’ pelancong yang mula tiba sejak semalam.
Tinjauan Kosmo! di sekitar lokasi tumpuan pelancong seperti Lebuh Armenian, Jalan Penang dan Bukit Bendera mendapati lokasi terbabit kembali bernafas selepas dikunjungi orang ramai.
Seorang pelancong dari Kuala Lumpur, Nur Aida Hussin, 24, berkata, dia mengambil kesempatan bercuti bersama tiga lagi rakan dari selepas sekian lama berhasrat ke negeri ini.
“Walaupun masih berada dalam ancaman pandemik Covid-19, saya akan pastikan kami semua mengamalkan prosedur operasi standard (SOP) dan kebersihan.
“Banyak lokasi-lokasi tarikan baharu yang saya belum terokai kerana kali terakhir ke Pulau Pinang sekitar lapan tahun lalu,” katanya kepada Kosmo! ketika ditemui di Lebuh Armenian hari ini.
Sementara itu, Pantai Batu Ferringhi di sini turut meriah dengan kehadiran orang ramai yang mengambil kesempatan bermandi-manda dan bermain sukan air.

Sebelum ini, Pengerusi Pelancongan, Seni, Budaya dan Warisan, Yeoh Soon Hin berkata, kira-kira 50,000 pelancong domestik dijangka mengunjungi ke Pulau Pinang pada hujung minggu ini.
Ia berikutan selepas kerajaan mengumumkan kebenaran rentas negeri bermula Isnin lalu. – K! ONLINE


Pengusaha bas ekspres rayu bantuan kos penyelengaraan
Oleh ROHANA MOHD. NAWI

16 Oktober 2021, 4:16 pm
KOTA BHARU – Seramai 200 pengusaha bas ekspres di seluruh negara mendakwa mereka terpaksa menanggung kos penyelenggaraan yang tinggi selepas kenderaan mereka tersadai sepanjang tempoh Perintah Kawalan Pergerakan (PKP) sejak tahun lalu.
Kebanyakan pengusaha bas ekspres mendakwa mereka perlu menangguhkan operasi sementara menunggu kenderaan dibaik pulih dengan kos penyelenggaraan mencecah RM15,000.
Setiausaha Persatuan Pengusaha Bas Ekspres Melayu Semenanjung Malaysia (Pembawa), Laili Ismail berkata, sehubungan dengan itu, pihaknya memohon bantuan secara ‘one off’ kepada semua pengusaha bas ekspres yang terbeban menanggung kos penyelenggaraan itu.
Katanya, pengusaha bas terpaksa membuat pemeriksaan rapi terhadap enjin termasuk menukar semua tayar sebagai aspek utama untuk menjaga keselamatan penumpang.
“Kebanyakan pengusaha tidak mampu mengeluarkan wang bagi menampung kos baik pulih bas kerana pendapatan mereka terjejas sejak tahun lalu.
“Jika kerajaan tidak memberi bantuan, saya khuatir ramai pengusaha bas ekspres akan gulung tikar. Meskipun kerajaan sudah membenarkan rentas negeri, pengusaha bas tetap mengalami masalah kerana sebahagian bas ekspres sahaja yang boleh beroperasi sedangkan permintaan tinggi ketika ini,” katanya.

Beliau berkata demikian ketika ditemui pemberita selepas Program Mega Dapur Asnaf Sekolah Menengah Teknik Terengganu Tahun 82/82 ‘Kongsikan Rezeki, Satukan Hati’ di Demit, Kubang Kerian di sini hari ini.
Dalam program itu, seramai 200 orang asnaf dari Kota Bharu, Tumpat, dan Pasir Puteh menerima bantuan berupa bakul makanan.
Mengulas lanjut, Laili yang juga Pengarah Urusan Ekspres Perdana berkata, hanya 43 daripada 105 buah bas ekspres miliknya boleh beroperasi selepas kebenaran rentas negeri bermula Isnin lalu. -K! ONLINE


Pesakit Covid-19 langgar kuarantin maut kemalangan
Oleh OTHMAN YAHAYA

16 Oktober 2021, 4:08 pm
SUNGAI PETANI – Seorang pesakit Covid-19 yang melanggar syarat kuarantin dengan keluar dari rumahnya maut dalam kemalangan di simpang empat lampu isyarat berdekatan Institut Kemahiran Mara (IKM) di sini hari ini.
Dalam kejadian kira-kira pukul 11 pagi itu, mangsa berusia 25 tahun maut di lokasi kejadian akibat kecederaan parah pada kepala.
Kemalangan berlaku apabila motosikal jenis Sym Bonus ditunggang mangsa merempuh sebuah kenderaan pacuan empat roda jenis Mitsubishi Triton.
Mangsa yang didapati memakai gelang kuarantin dalam perjalanan ke pekan Sungai Petani dari rumahnya di Taman Bandar Baru, Sungai Lalang dekat sini.
Timbalan Ketua Polis Daerah Kuala Muda, Superintendan Anuar Abdul Rahman berkata, mangsa didapati menunggang motosikal dengan melulu dan melanggar lampu isyarat merah di persimpangan lampu isyarat tersebut.
“Mangsa merempuh bahagian sisi kanan kenderaan pacuan empat roda dipandu seorang tukang paip berusia 46 tahun yang ketika itu sedang bergerak semasa lampu isyarat hijau dari arah Kelab Cinta Sayang.

“Akibat rempuhan kuat itu, mangsa maut di lokasi kejadian manakala pemandu kenderaan Mitsubishi Triton tidak mengalami sebarang kecederaan,” katanya di sini hari ini. – K! ONLINE


112 pengunjung pusat hiburan dikompaun RM580,000
Oleh NUR HUDA MUSA

16 Oktober 2021, 3:56 pm
KUALA LUMPUR – Seramai 112 pengunjung pusat hiburan dikompaun kerana melanggar prosedur operasi standard (SOP).
Ketua JPJKK Kuala Lumpur, Datuk Azman Ayob berkata, kompaun berjumlah RM580,000 itu dikeluarkan oleh sepasukan pegawai dan anggota Jabatan Pencegahan Jenayah dan Keselamatan Komuniti (JPJKK) Kuala Lumpur dalam satu serbuan yang dibuat pukul 9 malam tadi.
“Kompaun dikeluarkan terhadap 59 lelaki, 53 wanita serta kompaun RM25,000 kepada pemilik premis kerana melanggar SOP.
“Hasil serbuan polis turut merampas 80 botol minuman keras sebagai bahan bukti membantu siasatan,” katanya dalam satu kenyataan di sini hari ini.
Azman berkata, polis turut melakukan ujian saringan air kencing secara rambang terhadap 32 pengunjung dan empat wanita serta dua lelaki dikesan positif dadah.
Katanya, kes disiasat mengikut Seksyen 15(1)(a) Akta Dadah Berbahaya 1952, manakala tindakan kompaun mengikut Peraturan 17 Peraturan-Peraturan Pencegahan dan Pengawalan Penyakit Berjangkit (PPPB) Pelan Pemulihan Negara (PPN) 3 2021. – K! ONLINE


Tiga kategori pengembara dibenarkan kuarantin wajib tujuh hari – Khairy
Oleh MOHD. HUSNI MOHD. NOOR

16 Oktober 2021, 3:51 pm
PUTRAJAYA – Kementerian Kesihatan Malaysia (KKM) memaklumkan tiga kategori pengembara dari luar negara yang dibenarkan pengurangan tempoh kuarantin wajib selama tujuh hari bermula 18 Oktober ini.
Menterinya Khairy Jamaluddin berkata, mereka yang terbabit adalah mana-mana warganegara, pemastautin tetap Malaysia, ekspatariat atau kor diplomatik atau mana-mana orang asing lain yang dibenarkan Ketua Pengarah Imigresen memasuki Malaysia dari luar negara.
Beliau berkata, kategori lain termasuk kontak rapat kepada kes positif Covid-19 dan individu yang diberi perintah pengawasan dan pemerhatian oleh pegawai diberi kuasa seperti individu yang pulang dari kawasan berisiko tinggi penularan jangkitan.
“Semua individu yang dinyatakan itu adalah tertakluk kepada pengurangan tempoh kuarantin wajib ini berkuatkuasa pada 18 Oktober ini,” katanya menerusi kenyataan akhbar hari ini.
Katanya, KKM turut menggariskan beberapa penyelarasan bagi memastikan kelancaran pelaksanaan tempoh kuarantin baharu ini.
Khairy berkata, semua individu yang diberikan perintah pengawasan dan pemerhatian oleh pegawai diberi kuasa bermula pada 18 Oktober ini akan menjalani kuarantin tujuh hari bagi mereka yang lengkap vaksinasi Covid-19 dan 10 hari bagi yang tiada atau tidak lengkap vaksinasi Covid-19.

Menurutnya, bagi individu yang sedang menjalani kuarantin wajib, mereka akan diberi Pelepasan Perintah Pengawasan dan Pemerhatian diumumkan.
“Bagaimanapun ujian RT-PCR perlu dijalankan sebelum Pelepasan Perintah Pengawasan dan Pemerhatian.
“Sehubungan itu, bagi individu yang sedang menjalani kurantin wajib hari ke-5 dan ke atas serta telah lengkap vaksinasi COVID-19, mereka akan menjalani ujian RT-PCR bermula hari ini.
“Sekiranya keputusan ujian pengesanan Covid-19 adalah negatif, mereka akan diberikan Pelepasan Perintah Pengawasan dan Pemerhatian pada 18 Oktober ini,” katanya. -K! ONLINE


Tragedi kepala air: kanak-kanak selamatkan moyang terima Anugerah
Oleh SITI A'ISYAH SUKAIMI

16 Oktober 2021, 3:45 pm
PUTRAJAYA – Tindakan berani seorang kanak-kanak menyelamatkan moyangnya daripada dihanyutkan arus deras sewaktu tragedi kepala air di Yan, Kedah pada 18 Ogos lalu mendapat pengiktirafan apabila terpilih sebagai penerima Anugerah Pingat Hang Tuah.
Muhammad Hadif Syazwan Anas, 11, menyelamatkan moyangnya, Kalsom Abdullah, 85, dengan berpaut pada tiang namun, kehilangan moyang lelakinya, Ku Shuib Ku Abdullah, 91, yang lemas selepas dihanyutkan arus deras.
Mengimbas kembali tragedi tersebut, murid sekolah Rendah Agama Al-Akhlak Al-Islamiah, Guar Chempedak itu berkata, sewaktu kejadian dia bersama keluarga serta kedua-dua moyangnya berada di rumah.
“Hujan lebat dan lama kelamaan air masuk ke rumah dan semakin tinggi. Saya ke bilik tengah yang menempatkan tokwan (moyang lelaki) dan tok (moyang perempuan) untuk melihat keadaan mereka manakala, ibu ketika itu bersama adik yang sedang menangis.
“Lama kelamaan, dinding rumah pecah dan kami bertiga dihanyut air deras keluar dari rumah,” katanya kepada media ketika ditemui pada sambutan Hari Kanak-Kanak Peringkat Kebangsaan 2021 di sini hari ini.
Muhammad Hadif menerima hadiah wang bernilai RM5,000 beserta sijil yang disampaikan oleh Menteri Pembangunan Wanita, Keluarga dan Masyarakat, Datuk Seri Rina Mohd. Harun.

Dalam pada itu, anak sulung daripada lima beradik itu berkata, dia kemudian tersangkut pada pokok manakala, Kalsom pula tersangkut bersama tilam tidak jauh dari tempatnya.
“Saya bergerak ke arah tok dan memegang tangannya sambil berpaut pada tiang. Kemudian, ayah saya datang dan membawa kami ke rumah. Bagaimanapun, saya tidak nampak tokwan,” katanya.
Dalam pada itu, ibunya, Nor Hidayah Yusoff, 36, berkata, ketika kejadian suaminya, Syazwan Anas Abdul Mutalib, 39, sedang mengangkut barangan ke stor di luar rumah sebelum dinding di rumah mereka pecah.
Pada 22 Ogos lalu, Kosmo! melaporkan, mayat Ku Shuib ditemui di bawah timbunan batang pokok di sebuah chalet dekat Air Terjun Batu Hampar oleh anggota bomba yang melakukan operasi mencari dan menyelamat (SAR).
Mangsa yang merupakan bekas imam Masjid Yan ditemui di bawah timbunan batang pokok di kawasan sungai yang baru terbentuk berhampiran Sungai Batu Hampar. -K!ONLINE


Lima polis terlibat kes rasuah ditahan kerja
Oleh NUR HUDA MUSA

16 Oktober 2021, 3:21 pm
PETALING JAYA – Polis menahan kerja lima anggotanya termasuk seorang berpangkat Inspektor yang didakwa di mahkamah di Sabah semalam kerana menerima rasuah berkaitan kes dadah.
Pengarah Jabatan Integriti dan Pematuhan Standard (JIPS) Bukit Aman, Datuk Azri Ahmad berkata, pertuduhan di mahkamah kebiasaannya akan disusuli dengan tindakan awal untuk menahan kerja.
“Setiap anggota itu menerima wang rasuah yang dimasukkan ke dalam akaun bank mereka antara tahun 2014 hingga 2018.
“JIPS Sabah akan buka kertas siasatan berhubung kes ini bagi melihat dari sudut pelanggaran tatatertib dan salah laku,” katanya di sini.
Terdahulu, Kosmo! melaporkan lima anggota Polis Diraja Malaysia (PDRM) mengaku tidak bersalah atas pertuduhan menerima rasuah di Mahkamah Khas Rasuah, Kota Kinabalu, semalam.
Semua tertuduh membuat pengakuan itu dihadapan Hakim Abu Bakar Manat selepas didakwa menerima suapan keseluruhan sebanyak RM8,020 sebagai dorongan untuk tidak mengambil tindakan ke atas seorang lelaki yang ditahan mengikut Akta Dadah Berbahaya Langkah-Langkah Pencegahan Khas 1985. – K! ONLINE


Polis periksa pengunjung Cameron Highlands
Oleh ASLIZA MUSA

16 Oktober 2021, 4:03 pm
CAMERON HIGHLANDS – Sekatan jalan raya (SJR) mengejut atau ‘snap check’ diadakan di sempadan negeri ke Cameron Highlands bagi memastikan tiada individu tanpa suntikan vaksinasi melepasi masuk ke kawasan peranginan itu.
SJR mengejut itu diadakan di Jalan Tapah-Cameron Highlands, Jalan Gua Musang-Lojing dan Jalan Simpang Pulai-Blue Valley.
Timbalan Ketua Polis Pahang, Datuk Mohd. Yusri Hassan Basri berkata, pemeriksaan dijalankan secara berkala dalam usaha memastikan kehadiran pengunjung dari negeri lain ke kawasan pelancongan ini ditapis dari awal.
“Kita tidak mahu mereka yang belum divaksin atau tidak lengkap dua dos suntikan vaksin Covid-19 mengambil kesempatan masuk ke sini susulan kebenaran rentas negeri.
“Pemantauan dari udara menggunakan dron juga dijalankan di kawasan tumpuan ramai yang boleh menyebabkan kesesakan luar biasa,” katanya.
Beliau ditemui selepas melakukan pemantauan pematuhan prosedur operasi standard (SOP) di kawasan tumpuan ramai di Tanah Rata di sini hari ini.

Menurut beliau selain rakaman gambar, hebahan awam secara terus dari udara turut dilakukan bagi memastikan pengunjung patuh kepada SOP.
“Pasukan pemantau pematuhan SOP Ibu Pejabat Polis Daerah (IPD) Cameron Highlands juga telah digerakkan bagi membuat pemantauan di restoran, hotel dan lokasi tumpuan ramai.
“Bagi pengunjung yang menginap di hotel atau inap desa, mereka perlu mengisi butiran diri pada borang pematuhan SOP yang dikeluarkan oleh pihak berkuasa tempatan,” katanya. -K! ONLINE


Sasar 8,000 graduan terima manfaat program Penjana KPT-CAP IPTS
Oleh NOR SHAFAWATI YUP

16 Oktober 2021, 4:24 pm
PORT DICKSON- Dijangka 8,000 graduan bakal menerima manfaat melalui program Program Pelan Jana Semula Ekonomi Negara (Penjana) Kementerian Pengajian Tinggi-Career Advancement Programme (KPT-CAP) Institut Pengajian Tinggi Swasta (IPTS).
Menteri Pengajian Tinggi, Datuk Seri Dr. Noraini Ahmad berkata, Penjana KPT-CAP IPTS merupakan satu lagi komitmen kementerian untuk membantu meningkatkan kebolehpasaran pekerjaan graduan yang terkesan akibat pandemik Covid-19.
Jelas Noraini, inisiatif program yang dirancang di bawah Penjana KPT-CAP IPTS merupakan manifestasi komitmen KPT dalam menzahirkan graduan yang komited, berkualiti, mampan, bercirikan keusahawanan, serta mampu berdaya saing di semua peringkat.
“Daripada RM35 bilion yang diperuntukkan di bawah Penjana, KPT diamanahkan sebanyak RM50 juta untuk merealisasikan inisiatif Penjata KPT-CAP IPTS dengan sebanyak RM13.3 juta telah diluluskan setakat ini.
“Sebanyak 83 program telah disusun melibatkan sinergi daripada 16 buah IPTS dengan penglibatan seramai 2,559 orang graduan sehingga semalam,” katanya.
Beliau berkata demikian semasa berucap pada Majlis Penyerahan Surat Tawaran Program Penjana KPT-CAP IPTS di kampus Kolej UNITI Port Dickson, Tanjung Agas di sini yang disiarkan secara langsung melalui laman Facebook KPT malam tadi.

Turut hadir Ketua Setiausaha KPT, Datuk Seri Dr. Mazlan Yusof, Ketua Pengarah Pendidikan Tinggi, Prof. Dato’ Dr. Husaini Omar dan Ketua Eksekutif Kolej UNITI Port Dickson, Amir Hamzah Md. Isa.
Antara IPTS yang terlibat dalam inisiatif Penjana KPT-CAP IPTS bagi fasa 1 dan 2 adalah Universiti Teknologi Petronas, Universiti Tenaga Nasional, Kolej Universiti Segi, City University, Kolej UNITI, Universiti Cyberjaya, Kolej Universiti Islam Antarabangsa Selangor. -K! ONLINE


Pakej 2B Lebuh Raya KBKK lewat dua bulan
Oleh MUHAMMAD AYMAN GHAFFA

16 Oktober 2021, 3:28 pm
KOTA BHARU – Projek Lebuh Raya Kota Bharu-Kuala Krai (KBKK) bagi Pakej 2B sejauh 6.2 kilometer dari Ketereh ke Kok Lanas di sini mengalami kelewatan selama dua bulan apabila pembinaannya dijangka siap pada bulan Mei tahun depan.
Menteri Kanan Kerja Raya, Datuk Seri Fadillah Yusof berkata, projek dalam pakej itu ketika ini sudah siap sebanyak 76 peratus dan pembinaannya masih sedang dijalankan ketika ini.
Menurutnya, Pakej 2B KBKK itu sepatutnya akan siap pada bulan Mac tahun depan, namun pembinaannya terpaksa dilanjutkan selepas perbincangan dengan pihak kontraktor dijalankan.
“Penambahan tempoh masa pakej ini terpaksa dilakukan selepas meneliti keadaan semasa termasuk cabaran pembinaan semasa musim tengkujuh, pengambilan tanah dan pandemik Covid-19.
“Pihak kontraktor yang dilantik telah memberi jaminan untuk menyiapkan projek Pakej 2B pada bulan Mei. Jadi, kita perlu mencari jalan untuk membantu pihak Jabatan Kerja Raya dan kontraktor terlibat bagi memastikan projek ini siap dalam tempoh itu,” katanya.
Beliau berkata demikian pada sidang akhbar selepas meninjau Projek Membina Lebuh Raya Kota Bharu Ke Kuala Krai Pakej 2B (Ketereh Ke Kok Lanas) di Ketereh di sini hari ini.

Mengulas lanjut, menurut Fadillah, meskipun mengalami kelewatan projek dalam Pakej 2B, ia tidak melibatkan penambahan keseluruhan kos pembinaan Lebuh Raya Utama Tengah (CSR) dan KBKK iaitu RM9.5 bilion.
Katanya, setakat ini, masalah berkaitan isu pengambilan tanah untuk projek itu sudah selesai dan pihaknya kini sedang fokus untuk menyiapkan projek CSR dan KBKK pada hujung tahun 2025.
“Bagi projek KBKK sehingga 30 September, 13.9 kilometer daripada 67.6 kilometer iaitu 21 peratus melibatkan Pakej 1B dari Pasir Hor ke Kadok dan Pakej 2A dari Kadok ke Ketereh sudah siap.
“Bagi pelaksanaan projek KBKK pada tahun ini, kerajaan telah memuktamadkan proses perolehan untuk tiga lagi subpakej melibatkan Pakej 2C iaitu Kok Lanas ke Machang dan Pakej 3A Machang ke Bukit Tiu sepanjang 19.13 kilometer dilaksanakan dalam satu kontrak,” katanya. -K! ONLINE


Tubuh jawatankuasa tangani buli siber, jenayah seksual dalam talian
Oleh SITI A'ISYAH SUKAIMI

16 Oktober 2021, 2:36 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) menubuhkan Jawatankuasa Tindakan Bersepadu Pengurusan Isu Kanak-Kanak Dalam Talian sebagai langkah keselamatan dan perlindungan supaya anak-anak tidak terjebak dengan buli siber atau jenayah seksual dalam talian.
Menterinya, Datuk Seri Rina Mohd. Harun berkata, jawatankuasa tersebut ditubuhkan pada 15 Jun lalu dianggotai 15 ahli pelbagai agensi kerajaan, sektor swasta serta badan bukan kerajaan dan aktivis sosial.
Menurutnya, ia ditubuhkan untuk membincangkan langkah-langkah advokasi dan intervensi bersesuaian lebih-lebih lagi dalam dunia digital pada hari ini, gajet menjadi teman setia anak-anak.
“Tindakan ini selaras dengan komitmen negara ke atas Artikel 34 Konvensyen Hak Kanak-kanak Pertubuhan Bangsa-bangsa Bersatu iaitu Eksploitasi Seksual yang menyatakan dengan jelas, kerajaan perlu melindungi kanak-kanak daripada sebarang bentuk eksploitasi dan penderaan seksual.
“Dalam usaha menangani isu keselamatan dalam talian, kementerian komited untuk melaksanakan program advokasi melalui kempen membanteras jenayah seksual kanak-kanak di media sosial serta video pendek,” katanya pada sidang akhbar di sini hari ini.
Beliau berkata demikian selepas merasmikan sambutan Hari Kanak-Kanak Kebangsaan 2021 yang bertemakan ‘Anak kita masa depan kita’.

Ujarnya lagi, ini juga merupakan pencegahan dan memberi kesedaran kepada ibu bapa, ahli keluarga serta masyarakat untuk melindungi kanak-kanak daripada pihak atau individu tidak bertanggungjawab.
Dalam perkembangan lain, Rina berkata, masa depan kanak-kanak di institusi Jabatan Kebajikan Masyarakat (JKM) yang belum ditentusahkan kewarganegaraan juga sentiasa mendapat perhatian KPWKM. -K! ONLINE


Aliran trafik LPT2 meningkat 65 peratus
Oleh ZULKIFLI MANZOR

16 Oktober 2021, 3:11 pm
PETALING JAYA – Lebuh Raya Pantai Timur 2 (LPT2) mencatatkan peningkatan trafik melebihi 65 peratus menuju ke Pantai Timur semalam.
Pengurus Perniagaan Rantau LPT 2 Sdn Bhd., Suhaimi Samat berkata, peningkatan itu ekoran orang ramai melakukan perjalanan pada cuti hujung minggu.
“Kami mengalu-alukan semua pelanggan lebuh raya untuk singgah di mana-mana Rehat dan Rawat (RnR) untuk berehat selepas perjalanan yang panjang.
“Kami juga menggalakkan pelanggan lebuh raya menyokong rakan peniaga tempatan kami di lima R&R dan empat hentian sebelah di lebuh raya LPT2 dengan membeli produk mereka sebagai hadiah dibawa pulang kepada keluarga dan rakan taulan,” katanya dalam satu kenyataan media hari ini.
Suhaimi berkata, kemudahan awam di R&R seperti stesen minyak, surau dan tandas awam dibuka 24 jam sehari dan mereka yang telah lengkap divaksinasi boleh ‘dine-in’ di R&R LPT2 dan Hentian Sebelah dengan menunjukkan status vaksinasi MySejahtera.
Bagaimanapun, kata beliau, bagi mengelakkan kesesakan di R&R dan memastikan penjarakan fizikal, orang ramai disaran membeli dan membawa pulang makanan yang dibeli.

“Setiap R&R di LPT2 dan kemudahan tempat letak kereta sentiasa dibersihkan dan disanitasi sepenuhnya mengikut jadual yang ditetapkan. Setiap surau mempunyai penanda penjarakan sosial untuk menetapkan peraturan penjarakan satu meter.
“Pelanggan digalakkan membawa sejadah dan telekung masing-masing bagi memastikan kebersihan diri terjamin. Poster pemberitahuan had bilangan jemaah dibenarkan dipasang dengan jelas,” katanya. – K! ONLINE


Kes harian lebih 7,000
Oleh SITI A'ISYAH SUKAIMI

16 Oktober 2021, 2:50 pm
PUTRAJAYA – Sebanyak 7,509 kes baharu dilaporkan hari ini, menjadikan jumlah kes positif Covid-19 di seluruh negara sebanyak 2,384,542 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow di https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran ringkas di laman Facebook di sini hari ini. -K!ONLINE


Budak tiga tahun maut terjatuh di Tasik Kenyir
Oleh MOHD AZLI ADLAN

16 Oktober 2021, 3:05 pm
HULU TERENGGANU – Kegembiraan sebuah rombongan dari Kuala Nerus beriadah sambil memancing bertukar tragedi apabila anak lelaki seorang peserta berusia tiga tahun mati lemas di Tasik Kenyir, di sini malam tadi.
Dalam kejadian pada pukul 8.30 malam itu, mangsa, Muhammad Al Fateh Muhammad Khairul Aiman telah terjatuh ke dalam tasik berkenaan ketika rumah bot dinaiki mereka sedang berlabuh berhampiran kawasan Air Terjun Langsir.
Ketua Polis Terengganu, Datuk Rohaimi Md. Isa berkata, sewaktu kejadian bapa mangsa, Muhammad Khairul Aiman Mohd. Ariffin, 30, yang merupakan seorang peniaga dikatakan sedang mengambil wuduk untuk menunaikan solat Isyak.
“Dia terkejut apabila dimaklumkan anak lelakinya terjatuh dari rumah bot dinaiki mereka sebelum tenggelam ke dalam tasik.
“Seorang kru rumah bot berkenaan mengambil tindakan pantas terjun ke dalam tasik tersebut bagi menyelamatkan mangsa,” katanya ketika ditemui di Pangkalan Gawi di sini hari ini.
Rohaimi berkata, Muhammad Al Fateh berjaya ditemui dalam tempoh 10 minit dalam keadaan tidak sedarkan diri sebelum diberi bantuan penafasan.

Tambah beliau, kanak-kanak lelaki itu dikejarkan ke Jeti Pengkalan Gawi dengan bot laju sebelum dihantar ke Unit Kecemasan (ICU) Hospital Hulu Terengganu untuk rawatan lanjut.
“Sebaik tiba di hospital pada pukul 10.48 malam, pegawai perubatan yang bertugas mengesahkan mangsa telah meninggal dunia,” katanya. – K! ONLINE


Anak ‘hantu’ kunci leher ibu dengan kunci basikal
Oleh KOSMO!

16 Oktober 2021, 2:27 pm
HUAIAN, China – Seorang wanita terpaksa meminta bantuan anggota polis untuk membuka kekunci basikal pada lehernya apabila anaknya secara tidak sengaja mengunci lehernya dan terlupa kod membukanya.
Video kejadian pada 7 Oktober lalu telah tular di media sosial di China apabila kelihatan anggota polis membantu wanita itu membuka kekunci basikal yang ada pada lehernya.
Wanita itu menceritakan kepada anggota polis berkenaan bahawa anaknya bermain dengan kekunci basikal itu ketika dia sedang mencuci tandas dan kemudian memasukkan ke lehernya.
“Pada mulanya rasa kelakar, kekunci basikal basikal itu adalah milik saya dan apabila saya hendak buka tiba-tiba tidak boleh rupanya kod itu telah ditukar dan anak lupa pula kod berkenaan,” ujarnya kepada polis berkenaan.
Pada awalnya pihak polis tidak dapat membantu wanita berkenaan dan telah meminta bantuan anggota bomba untuk memotong kekunci basikal berkenaan.
Ramai netizen yang menonton video berkenaan menganggap satu pengajaran patut diberikan kepada anak wanita berkenaan.

“Jangan anggap itu kelakar, wanita itu boleh maut sebab hampir tercekik,” jelas salah seorang netizen.


Iqbal terkejut Vida terjah rumah 3 pagi, hantar cincin
Oleh SAIRUL ZAMRI MISRANI

16 Oktober 2021, 3:16 pm
PETALING JAYA – Usahawan yang juga bekas pembantu peribadi kepada jutawan kosmetik terkenal, Datuk Seri Vida iaitu Ahmad Iqbal Zulkefli terkejut selepas diterjah masuk usahawan berkenaan di kediamannya sekitar pukul 3 pagi semalam.
Iqbal menerusi beberapa hantaran dalam InstaStory memberitahu, dia tidak menyangka Vida sanggup datang ke rumahnya hanya kerana ingin menyerahkan sebentuk cincin yang dibelinya.
“Kedatangan Datuk Seri Vida tanpa pengetahuan saya. Kali terakhir saya berhubung dengan beliau pada September lalu.
“Saya keluar tanpa pakaian penuh kerana fikir adik saya yang ketuk pintu rumah. Alamat rumah saya pun entah dari mana beliau jumpa,” tulisnya.
Akui lelaki kelahiran Kelantan berusia 27 tahun itu, dia terpaksa melayan kedatangan Vida walaupun pada ketika itu sedang mengalami emosi kurang stabil.
“Saya layan saja dengan emosi yang tidaklah seberapa baik. Beliau tinggalkan saya dengan sebentuk cincin, pasti saya tidak akan sesekali pakai.

“Semestinya saya akan pulangkan kembali. Saya sebenarnya penat begini,” katanya lagi.
Dalam video InstaStory tersebut, dapat dilihat Vida atau nama sebenarnya Hasmiza Othman, 49, sedang duduk bercerita mengenai cincin tersebut sambil ditemani anak lelakinya, Kacak.
Pada hantaran berbeza, Iqbal turut meluahkan rasa pelik bagaimana pengawal keselamatan boleh membenarkan orang luar masuk sesuka hati ke kediamannya tanpa keizinan.
“Saya akan siasat macam mana kereta Vida boleh lepas untuk masuk ke kawasan rumah saya. Saya marah pada pengawal keselamatan.
“Macam mana boleh mudah lepas walhal ada dua tapisan pondok keselamatan untuk masuk ke kawasan rumah saya. Hanya pemegang kad sahaja yang boleh masuk. Biasanya pengawal akan hubungi terlebih dahulu jika ada orang datang,” tulisnya lagi.
Iqbal menerusi InstaStory terbaharunya turut memberitahu apa yang dilakukan Vida bukanlah satu lakonan atau publisiti dan berlaku tanpa pengetahuannya.
“Jika ada yang rasa itu lakonan atau publisiti, silakan. Saya berani bersumpah langsung tidak tahu kedatangan beliau.
“Saya terlalu penat untuk melayan drama ini semua. Sekarang dia (Vida) katakan seolah-olah saya disantau atau terkena buatan orang dan meminta saya untuk berubat. Bukan disantau, saya penat,” katanya.
Terdahulu, pasangan itu merancang mendirikan rumah tangga pada Disember akan datang tetapi berdepan pelbagai konflik seperti tidak mendapat restu kedua-dua anak Vida dan sebagainya.
Tidak setakat itu, Iqbal turut memberitahu hatinya sudah tawar dan telah membatalkan tempahan hotel untuk hari bahagianya bersama Vida. -K! ONLINE


Gempa bumi gegar Bali, 3 maut
Oleh KOSMO!

16 Oktober 2021, 2:54 pm
JAKARTA – Tiga individu disahkan terkorban dalam satu gempa bumi berukuran 4.8 pada skala Richter yang melanda pulau Bali, awal pagi tadi.
Gempa bumi tersebut melanda pada kedalaman yang cetek iaitu 10 kilometer timur laut bandar Banjar Wanasari.
Dua individu terkorban selepas gempa bumi itu mengakibatkan tanah runtuh yang kemudiannya menimbus kediaman mereka di wilayah Bangli sementara seorang lagi mangsa terkorban di bandar pelabuhan Karangasem.
Pegawai rasmi bagaimanapun mengatakan bahawa angka kematian dijangka tidak akan meningkat.
Pusat gempa itu terletak jauh dari kawasan pelancongan di Bali yang kini mula dibuka semula kepada pelancong asing selepas ditutup akibat pandemik. – AFP


Datuk, dua penjawat awam antara dikompaun RM357,000
Oleh KHAIRUL MOHD. ALI

16 Oktober 2021, 2:58 pm
JOHOR BAHRU – Seorang individu bergelar Datuk bersama dua penjawat awam antara 83 individu degil dikenakan kompaun kerana melanggar prosedur operasi standard (SOP) Fasa 3 Pelan Pemulihan Negara (PPN) dengan mengunjungi pusat hiburan semalam.
Ketua Polis Johor, Datuk Ayob Khan Mydin Pitchay berkata, kesemua mereka dikenakan kompaun dalam tiga serbuan yang dijalankan polis di daerah ini dan Masai.
Menurutnya, nilai keseluruhan kompaun yang dikeluarkan adalah berjumlah RM357,000.
“Serbuan pertama yang dijalankan di kompleks Berjaya Waterfront, Stulang Laut pada pukul 1 pagi, 50 individu dikenakan kompaun beserta seorang ahli perniagaan bergelar Datuk dan dua penjawat awam.
“Serbuan kedua melibatkan sebuah premis di Taman Desa Jaya, Masai dilakukan pada pukul 9.30 malam dengan seramai 17 individu dikompaun manakala serbuan ketiga pada pukul 11 malam di kawasan Southkey Mosaic, 16 individu dikompaun,” katanya dalam satu kenyataan hari ini.
Ayob Khan turut memberitahu, tiga penjaga premis berasingan itu dikenakan kompaun antara RM10,000 hingga RM25,000 manakala yang lain dikenakan kompaun antara RM2,000 hingga RM5,000.

“Dalam tiga operasi berkenaan, polis turut menahan 29 individu kerana positif dadah, 13 wanita warga asing kerana tidak mempunyai dokumen perjalanan sah, dua individu tidak mempunyai kad pengenalan diri dan tiga penjaga premis.
“Kesemua yang ditahan dalam Op Noda (Pusat Hiburan) itu berusia antara 16 hingga 62 tahun,” ujarnya. -K! ONLINE


Peletakan jawatan Pengerusi TH tiada kaitan isu politik
Oleh YATIMIN ABDULLAH

16 Oktober 2021, 2:31 pm
KOTA BHARU – Peletakan jawatan Tan Sri Md. Nor Yusof sebagai pengerusi Lembaga Tabung Haji (TH) yang berkuat kuasa semalam tiada kaitan dengan tekanan politik.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sebaliknya, proses peletakan jawatan itu adalah perkara biasa dalam sesebuah organisasi.
“Hal ini kerana, setiap menteri baharu (yang menggalas tanggungjawab) mempunyai perancangan tersendiri. Selain itu, menteri juga bertukar dan menjadi satu perkara biasa jika pengurusan atau pengerusi syarikat berkaitan kerajaan (GLC) di bawah agensi kerajaan bertukar.
“Ini tiada kaitan dengan politik. Jika wujudnya tekanan, Md. Nor yang dilantik semasa pemerintahan kerajaan Pakatan Harapan (PH) sudah ditukar semasa di bawah pimpinan Tan Sri Muhyiddin Yassin lagi,” katanya.
Beliau berkata demikian ketika ditemui pemberita selepas menyampaikan bantuan pek makanan kepada keluarga asnaf yang terkesan akibat Covid-19 di Bangunan Tabung Haji Kelantan, di sini hari ini.
Terdahulu, TH mengumumkan pengerusinya Md. Nor Yusof telah melepaskan jawatannya sebagai berkuat kuasa semalam.

TH dalam kenyataannya berkata, sepanjang menjawat jawatan sebagai Pengerusi, Md. Nor telah memacu usaha-usaha penyusunan semula, perkukuhkan tadbir urus serta kedudukan kewangan TH.
Md. Nor dilantik sebagai Pengerusi TH pada 13 Julai 2018 menggantikan Datuk Seri Abdul Azeez Abdul Rahim, yang berkhidmat sebagai Pengerusi TH dari 1 Julai 2013 sehingga akhir Mei 2018. -K! ONLINE


Kita akan terus menyusahkan hidup antivaksin – KJ
Oleh NUR HUDA MUSA

16 Oktober 2021, 2:25 pm
PETALING JAYA – Kementerian Kesihatan (KKM) menegaskan tidak akan memudahkan kehidupan golongan antivaksin sekiranya mereka masih berdegil.
Menterinya, Khairy Jamaluddin Abu Bakar berkata, meskipun kerajaan mungkin tidak mewajibkan vaksin, tidak bermakna golongan itu boleh menjalani kehidupan sama seperti individu yang menerima vaksin.
“Kita mungkin tidak akan mewajibkan vaksinasi di peringkat negara, tetapi saya menggalakkan vaksinasi di peringkat sektor awam serta swasta.
“Pendekatan kita juga adalah, mungkin kedengaran kasar, untuk menyusahkan kehidupan golongan yang memilih untuk tidak mahu divaksin,” katanya ketika sidang akhbar Persidangan National Acute Myocardial Infarction Course (NAMIC) di sini hari ini.
Khairy Jamaluddin turut berkata, individu yang enggan divaksin mungkin perlu menjalani ujian Covid-19 berkala yang tidak akan ditanggung oleh kerajaan.
“Jika anda tidak boleh divaksin kerana ada masalah kesihatan, tidak ada masalah. Anda akan diberikan pengecualian di MySejahtera tetapi jika anda memilih untuk tidak mahu divaksin, kita akan terus menyusahkan hidup anda.

“Tidak boleh makan di kedai makan, tidak boleh ke pusat beli-belah dan saya akan lakukan strategi secara menyeluruh minggu depan, di mana anda mungkin perlu membuat ujian air liur yang tidak akan dibayar oleh kerajaan,” tambahnya. – K! ONLINE


Lia Aziz gembira sambung belajar, mahu jadi guru muzik
Oleh MOHAMMAD SHAHEMY AZMI

16 Oktober 2021, 2:02 pm
PETALING JAYA – Penyanyi Lia Aziz teruja apabila berpeluang menyambung pengajian pada peringkat diploma dalam bidang muzik di Akademi Seni Budaya dan Warisan Kebangsaan (Aswara) sekali gus mengejar cita-citanya untuk bergelar seorang guru suatu hari nanti.
Lia atau nama lengkapnya Noralia Farzana Abd. Aziz, 18, ketika dihubungi Kosmo! Online memberitahu, sejak di bangku sekolah lagi, dia memang bercita-cita untuk menjadi seorang pendidik, namun tidak tahu bidang yang sesuai dengannya.
“Waktu kecil dahulu memang saya bercita-cita hendak menjadi guru tapi tidak tahu dalam bidang apa.
“Bila sudah berkecimpung dalam bidang muzik dan jadi penyanyi, saya jadi jatuh cinta dengan bidang ini (muzik) dan teringin untuk menjadi seorang guru muzik suatu hari nanti,” ujarnya.
Kata penyanyi yang popular menerusi lagu Kucu Kuca itu lagi, dia ada menghantar permohonan di beberapa pusat pengajian lain dan diterima masuk ke sana, namun akhirnya memilih untuk melanjutkan pengajiannya di Aswara.
“Saya pilih Aswara sebab pusat pengajian ini berada di bawah Kementerian Kebudayaan, Kesenian dan Pelancongan Malaysia.

“Lagi pula terdapat beberapa artis lain juga merupakan lepasan dari Aswara. Di sini (Aswara) saya bukan sahaja diajar tentang teori muzik, tetapi juga latihan amali,” jelasnya yang kini sedang mengikuti kelas vokal klasik untuk semester satu.
Disoal tentang perancangannya pada masa hadapan, Lia berkata selepas menamatkan pengajian pada peringkat diploma, dia mahu menyambung pengajiannya pada peringkat Ijazah Sarjana Muda dan mengumpul sebanyak mungkin ilmu dalam bidang muzik.
“Lebih tinggi kita belajar, lebih banyak ilmu yang kita akan dapat. Bagus juga untuk perancangan saya bergelar seorang guru muzik suatu hari nanti,” jelasnya.
Selepas tiga minggu bergelar seorang pelajar, Lia berkata buat masa ini dia hanya mengikuti kelas secara dalam talian dan akan belajar secara bersemuka selepas kampus dibuka nanti.
“Alhamdulillah, pihak pengurusan saya juga sudah sedia maklum tentang hal ini dan mereka akan susun jadual saya supaya tidak mengganggu antara karier sebagai penyanyi dan juga pelajar,” jelasnya yang turut mendapat sokongan penuh daripada keluarga. – K! ONLINE


Aliran trafik di Bentong masih lengang
Oleh ABDUL RASHID ABDUL RAHMAN

16 Oktober 2021, 2:17 pm
BENTONG – Aliran trafik memasuki Pahang daripada Lembah Klang di Plaza Tol Bentong di sini hari ini lancar meskipun kebenaran rentas negeri telah dibenarkan.
Berdasarkan tinjuauan Kosmo! di sekitar Plaza Tol Bentong dan Lebuh Raya Kuala Lumpur-Karak (KLK) kira-kira pukul 1 tengah hari mendapati laluan yang biasanya sesak setiap kali musim cuti itu masih lancar.
Tinjauan di sekitar laluan baharu Bentong Bypass Lebuh Raya Central Spine Road (CSR) juga mendapati laluan berkenaan juga lengang.
Keadaan susur masuk ke Bentong Bypass Lebuh Raya CSR yang masih lengang setakat ini.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, meskipun berlaku pertambahan kenderaan tetapi aliran trafik memasuki negeri ini masih lancar.
Bagaimanapun katanya pihak polis trafik sentiasa melakukan persediaan dan pemantauan berterusan bagi memastikan tidak berlaku kesesakan luar biasa.
“Setakat ini aliran trafik adalah lancar dan pasukan polis melakukan pemantauan berterusan termasuklah di sekitar Bentong.

“Kita melakukan pemantauan berterusan kemungkinan ramai yang memasuki Bentong susulan cuti Maulidurasul pada Selasa depan menyebabkan ada yang mengambil cuti pada hari Isnin untuk balik kampung,” katanya di sini hari ini.
Tambahnya, pihak polis menasihatkan orang ramai agar mematuhi peraturan jalan raya dan sentiasa mematuhi prosedur operasi standard (SOP). -K! ONLINE


Bot dan tongkang ditahan angkara tiada dokumen
Oleh NOOR HASLIZA NUSI

16 Oktober 2021, 1:25 pm
GEORGE TOWN – Maritim Malaysia (APMM) menahan dua buah bot tunda dan dua barge atau tongkang selepas gagal mengemukakan dokumen kapal berserta insuran, petang semalam.
Bot-bot tersebut ditahan ketika berada pada jarak 0.3 batu nautika barat laut Sungai Pinang dan 1.1 batu nautika Pantai Bersih dekat sini kira-kira pukul 4.30 hingga 5.45 petang.
Pengarah Maritim negeri, Kepten Maritim Abd Razak Mohamed berkata, keempat-empat bot terbabit ditahan sepasukan anggota bot ronda Maritim Malaysia ketika melaksanakan penugasan Op Pertiwi.
“Hasil pemeriksaan mendapati, bot tunda TEGUH 16501 beserta barge dikendalikan tujuh kru termasuk nakhoda terdiri daripada dua warga tempatan, dua Bangladesh dan tiga warga Indonesia yang masing-masing berusia antara 21 hingga 42 tahun.
“Bot tunda kedua iaitu TEKUN 12262 beserta barge pula dikendalikan tujuh kru termasuk nakhoda terdiri daripada dua warga tempatan, dua Bangladesh dan tiga warga Indonesia yang masing-masing berumur antara 19 hingga 40 tahun,” katanya dalam satu kenyataan di sini.
Beliau memberitahu, siasatan mendapati kesemua kru dan nakhoda tersebut memiliki pengenalan diri dan permit kerja yang sah.

“Kes akan disiasat di bawah Ordinan Perkapalan Saudagar 1952 dan bot serta kesemua mereka ditahan untuk tindakan lanjut,” jelasnya.
Justeru tambahnya, Maritim Malaysia menyeru semua pemilik kapal serta nakhoda agar sentiasa mematuhi peraturan di laut dan tidak akan berkompromi dengan mereka yang sengaja atau tidak melanggar undang-undang persekutuan yang sedia ada. – K! ONLINE


Tiga notis dikeluarkan atas kesalahan tayar
Oleh DIYANATUL ATIQAH ZAKARYA

16 Oktober 2021, 1:32 pm
MELAKA – Jabatan Pengangkutan Jalan (JPJ) Melaka memeriksa lebih 100 buah bas ekspres di Melaka Sentral susulan peningkatan jumlah perjalanan khususnya ke utara tanah air sejak aktiviti rentas negeri dibenarkan pada 11 Oktober lalu.
Pengarah Jabatan Pengangkutan Jalan (JPJ) Melaka, Mohamad Firdaus Shariff berkata, dalam tempoh empat hari Op Rentas itu dilaksanakan, sebanyak 107 buah bas telah diperiksa dan tiga notis dikeluarkan membabitkan kesalahan tayar.
“Kita dapat melihat peningkatan jumlah penumpang sekali ganda sejak kebenaran merentas negeri iaitu daripada anggaran 300 kini mencecah 700 penumpang setiap hari.
“Jadi, pihak kami sentiasa menjalankan pemeriksaan khususnya di Melaka Sentral ini untuk memastikan pengendali bas mematuhi segala aspek keselamatan jalan raya dan sejak 11 Oktober lalu tiga notis telah dikeluarkan atas kesalahan tayar,” katanya.
Beliau berkata demikian pada sidang akhbar selepas Op Pematuhan SOP Covid-19 di Melaka Sentral, di sini malam tadi.
Tambahnya, peningkatan itu melibatkan perjalanan ke utara tanah air termasuk bagi hentian di Butterworth, Pulau Pinang serta Bukit Kayu Hitam, Sungai Petani dan Changlun di Kedah.

Mengulas lanjut mengenai Op Merah yang turut dilaksanakan di seluruh negara, beliau memberitahu, sehingga Khamis lalu sebanyak 183 notis telah dikeluarkan kepada penunggang motosikal e-hailing. -K! ONLINE


Seminggu kemoterapi, berat Elyana naik 15kg
Oleh SAIRUL ZAMRI MISRANI

16 Oktober 2021, 1:43 pm
PETALING JAYA – Tiada apa yang paling mengggembirakan buat penyanyi Elyana apabila berat badannya kini sudah menunjukkan peningkatan memberangsangkan selepas menjalani rawatan kemoterepi sesi kedua sejak minggu lalu.
“Daripada 35 kilogram (kg), sekarang dah 50kg. Alhamdulillah.
“Terima kasih untuk doa yang tidak pernah putus daripada keluarga dan anda semua. Saya sayang anda semua,” tulisnya pada ruangan kapsyen dalam Instagram sambil meluahkan rasa syukur.
Meninjau ruangan komen, rata-rata pengikut dan rakan selebriti tidak putus-putus mendokan kesihatan serta kesejahteraan pelantun lagu Tak Tercapai Akalmu itu.
“Alhamdulillah, nampak semakin ceria dah sihat. Semoga cepat sembuh. Kuatkan semangat ya.
“Semoga terus kuat dan kekal positif mengharungi ujian Allah ini. Semoga Kak El dilindungi dalam rahmat Allah,” tulis netizen.

Terdahulu, Elyana atau nama sebenarnya Erneelya Elyana Emrizal, 34, baru sahaja selesai menjalani kemoterapi sesi kedua bagi merawat kanser limfoma yang dihidapinya.
Elyana sebelum ini turut pernah meluahkan kebimbangan dan kebuntuan mengenai kos sesi kedua rawatan kemoterapi yang menelan belanja hingga RM250,000 bagi keseluruhan lima sesi yang perlu dilaluinya bermula minggu lalu.
Elyana membuat pendedahan tentang penyakit kanser limfoma tahap empat yang dihidapinya ketika siaran langsung konsert Gegar Vaganza musim keempat pada 2017.
Dedah pelakon drama Dunia Baru itu lagi, kanser yang dialaminya turut menyerang dan merebak ke beberapa organ badannya seperti rahim, hati dan pangkal paha.
Kunjungan pendakwah terkenal, Ebit Lew ke kediamannya tempoh hari turut disifatkan Elyana sebagai satu rahmat dan suntikan moral buatnya untuk terus berjuang melawan ujian yang diberikan Allah. – K! ONLINE


Tiada pergerakan luar biasa kenderaan di Kuala Muda
Oleh OTHMAN YAHAYA

16 Oktober 2021, 1:47 pm
SUNGAI PETANI – Tiada pertambahan kenderaan secara luar biasa berlaku di daerah Kuala Muda pada hari ini.
Tinjauan di Plaza Tol Sungai Petani Selatan dan Utara serta kawasan sekitarnya mendapati aliran trafik lancar.
Timbalan Ketua Polis Daerah Kuala Muda, Superintenden Anuar Abdul Rahman berkata, aliran trafik semalam dan hari ini tidak berubah seperti aliran trafik pada setiap hujung minggu.
“Kita dapati hanya berlaku sedikit peningkatan jumlah kenderaan yang memasuki daerah Kuala Muda sejak petang semalam tetapi ia tidak menjejaskan aliran trafik di daerah ini.
“Peningkatan ini bukan semata-mata kerana orang ramai pulang bercuti ke kampung tetapi turut membabitkan ahli keluarga menghantar anak-anak mereka ke beberapa buah pusat pengajian yang terdapat di daerah ini,” katanya di sini hari ini.
Jelas beliau, pergerakan luar biasa hanya dikesan berlaku pada hari pertama kebenaran rentas negeri dengan jumlah kenderaan melebihi 25,000 buah memasuki daerah ini. – K! ONLINE


Anak buat Emma Maembong menangis
Oleh MOHAMMAD SHAHEMY AZMI

16 Oktober 2021, 1:22 pm
PETALING JAYA – Pelakon cantik Emma Maembong menitiskan air mata gara-gara anak lelakinya, Shariq Gabriel buat pertama kalinya menyebut perkataan ‘mama’ dengan sempurna.
Menerusi hantaran yang dimuat naik dalam Instagram miliknya, Emma atau nama sebenarnya Fatimah Rohani Ismail, 28, berkongsi sebuah video yang dirakam oleh pembantu rumahnya menunjukkan bayi berusia 11 bulan itu sedang meniarap sambil memanggilnya ‘mama’.
“Tengah kerja semalam tiba-tiba maid (pembantu rumah) hantar video. Kali pertama Shariq sebut Mama dengan betul. Allah, sampai menangis dengar,” kata Emma.
Ujar Emma lagi, perkataan ‘mama’ yang keluar dari mulut anaknya itu menyebabkan naluri keibuannya tersentuh sehingga menitiskan air mata.
“Baru faham perasaan mak yang teruja bila anak mereka mula bercakap. Anak pertama, biasalah emosi terlebih sikit. Anak saya pun sudah 11 bulan. Cepat rasa dia dah besar,” ujarnya.
Pada masa sama, pelakon Kimchi Untuk Awak itu mengakui dia dibuai emosi kerana Shariq merupakan anak pertama hasil perkahwinannya bersama suami, Shazli.

Menjengah dalam ruangan komen, ramai rakan artis dan juga peminat turut berkongsi rasa teruja dan melihat perkembangan Shariq yang semakin membesar dan comel.
“Yeay! Shariq dah pandai panggil mama,” kata seorang peminatnya.
“Nanti bila sudah besar sedikit, sebut mama nak adik,” komen seorang lagi netizen.
Sekadar info, Emma mendirikan rumah tangga bersama suaminya Shazli yang merupakan seorang juruterbang pada 20 Febuari 2020 dan dikurniakan Shariq pada 8 November tahun sama. – K! ONLINE


Orang Asli sudah ramai masuk Kolej Komuniti
Oleh AIMUNI TUAN LAH

16 Oktober 2021, 1:18 pm
GUA MUSANG – Seramai 42 Orang Asli di negeri ini dan Pahang berjaya melanjutkan pengajian di Kolej Komuniti pada sesi pengajian pada tahun ini.
Ketua Pengarah Jabatan Kemajuan Orang Asli (Jakoa), Sapiah Mohd. Nor berkata, jumlah itu sekali gus mencatatkan rekod remaja Orang Asli paling ramai yang melanjutkan pengajian di kolej berkenaan.
Menurutnya, kejayaan itu merupakan hasil kerjasama Jakoa bersama Jabatan Pendidikan Politeknik dan Kolej Komuniti (JPPKK) dam Kementerian Pengajian Tinggi.
Ujarnya, pelajar Orang Asli yang terpilih dalam fasa pertama itu akan melanjutkan pengajian dalam bidang teknologi maklumat dan fesyen bagi mengubah taraf hidup kehidupan mereka.
“Jakoa telah menyalurkan peruntukan sebanyak RM297,000 sebagai biasiswa untuk membiayai pengajian pelajar terlibat selama dua tahun di kolej kumuniti itu.
“Bagi fasa kedua, Jakoa akan menaja seorang pelajar Orang Asli sebanyak RM7,000. Kita akan berusaha mengenalpasti masyarakat Orang Asli di pedalaman untuk melanjutkan pengajian terutamanya mereka yang mengalami kekangan kewangan,” katanya.

Beliau berkata demikian ketika ditemui pemberita selepas Majlis Penyerahan Surat Tawaran Kolej Komuniti dan Penyampaian Biasiswa kepada 42 pelajar Orang Asli Kelantan dan Pahang di Pos Hendrop, di sini semalam.
Hadir sama, Timbalan Ketua Pengarah Pengajian Tinggi (Akademik dan Pembangunan), Profesor Ir. Robiah Yunus dan Ahli Dewan Undangan Negeri Galas, Mohd. Syahbuddin Hashim.
Sementara itu, Robiah berkata, bagi sesi pengajian 2021/2022, sebanyak 353 tawaran kepada Orang Asli untuk masuk Kolej Komuniti dan Politeknik. -K! ONLINE


Minggu mencabar buat pengurus FPL
Oleh KOSMO!

16 Oktober 2021, 2:00 pm
Oleh IRFAN BURHANUDDIN
SELEPAS hampir dua minggu terhenti, saingan Liga Perdana Inggeris kembali lagi meneruskan kehangatannya bermula dengan aksi pertama melibatkan Watford menentang Liverpool malam esok.
Saingan minggu ini dianggap cukup mencabar buat para pengurus Fantasi Premier League (FPL) yang perlu memilih pemain-pemain yang benar-benar cergas dan mampu beraksi dengan baik seterusnya memberikan mata yang maksimum.
Kebanyakan pemain daripada pasukan-pasukan yang berada dalam kelompok elit menyertai pasukan negara masing-masing untuk aksi kelayakan Piala Dunia 2022 ataupun persahabatan sekali gus ia akan melibatkan isu kecergasan dan kepenatan.
Hari ini, Kosmo! berkongsi beberapa tips bagi membolehkan para pengurus FPL melakukan pertukaran terbaik dalam usaha memburu mata maksimum untuk saingan minggu kelapan ini.

PENJAGA GOL
KASPER Schmeichel menjadi pilihan meskipun dia dan Leicester berdepan tugas sukar menentang Manchester United. Ini kerana dia sering kali beraksi cemerlang apabila menentang pasukan-pasukan besar dalam saingan EPL.

PERTAHANAN
KIERAN Tierney dijangka mampu membantu Arsenal mengekalkan clean sheet apabila menentang Crystal Palace awal pagi Selasa ini. Antonio Rudiger dan Joao Cancelo juga adalah pilihan yang dilihat relevan bagi saingan minggu ini.
TENGAH
LEANDRO Trossard mempunyai kebolehan sebagai pengambil sepakan percuma dan penjuru dalam usaha untuk menghasilkan jaringan buat Brighton menentang pasukan tercorot EPL, Norwich City malam ini.
PENYERANG
ROMELU Lukaku sekali lagi menjadi pilihan di bahagian jentera serangan berdasarkan jadual perlawanan Chelsea yang dilihat meyakinkan untuk mereka meraih tiga mata. Gabriel Jesus juga boleh menjadi sandaran menerusi prestasi semasanya.
KAPTEN
SADIO Mane sering kali menjadi bayangan kepada Mohamed Salah, namun dia dijangka menyinar untuk aksi bertemu Watford malam ini. Lukaku pula diletakkan sebagai penolong ketua pasukan minggu ini.

FORMASI: 3-4-3
Nilai: £99.5 juta
KESEBELASAN UTAMA
Penjaga gol
Kasper Schmeichel (Leicester) £5.1
Pertahanan
Kieran Tierney (Arsenal) £4.9
Antonio Rudiger (Chelsea) £5.8
Joao Cancelo (Man. City) £6.2
Tengah
Sadio Mane (Liverpool) £11.9
Leandro Trossard (Brighton) £6.4
Raphinha (Leeds) £6.6
Bukayo Saka (Arsenal) £6.3
Penyerang
Romelu Lukaku (Chelsea) £11.7
Gabriel Jesus (Man. City) £8.6
Neal Maupay (Brighton) £6.5
Simpanan
Aaron Ramsdale (Arsenal) £4.6
Andros Townsend (Everton) £5.6
Sergio Reguilon (Tottenham) £5.1
Tino Livramento (Southampton) £4.2

JADUAL PERLAWANAN
SABTU
WATFORD lwn LIVERPOOL
Siaran langsung Astro 813, 7.30 ptg
A. VILLA lwn WOLVES
Aksi berlangsung pada pukul 10 mlm
LEICESTER lwn MAN. UNITED
Siaran langsung Astro 813, 10 mlm
MAN. CITY lwn BURNLEY
Siaran langsung Astro 811, 10 mlm
NORWICH lwn BRIGHTON
Aksi berlangsung pada pukul 10 mlm
SOUTHAMPTON lwn LEEDS
Siaran langsung Astro 812, 10 mlm
AHAD
BRENTFORD lwn CHELSEA
Siaran langsung Astro 811, 12.30 tgh mlm
EVERTON lwn WEST HAM
Siaran langsung Astro 811, 9 mlm
NEWCASTLE lwn TOTTENHAM
Siaran langsung Astro 813, 11.30 mlm
SELASA
ARSENAL lwn C. PALACE
Siaran langsung Astro 811, 3 pagi


Boleh mohon vaksin penggalak untuk umrah melalui KKM
Oleh NUR HUDA MUSA

16 Oktober 2021, 1:40 pm
PETALING JAYA – Individu yang terpaksa mengambil dos penggalak bagi tujuan mengerjakan Umrah atau mahu ke negara-negara yang mempunyai syarat vaksinasi tertentu, boleh membuat permohonan kepada Kementerian Kesihatan (KKM).
Menteri Kesihatan, Khairy Jamaluddin Abu Bakar berkata, fungsi untuk membuat permohonan itu akan disediakan dalam aplikasi MySejahtera bagi individu yang terpaksa mengambil suntikan penggalak bagi memenuhi syarat negara lain.
“Pada masa sama, sebagai contoh United Kingdom, mereka membenarkan rakyat Malaysia yang menerima vaksin Pfizer dan AstraZeneca masuk tanpa kuarantin.
“Jadi, daripada memvaksin semula rakyat Malaysia yang mahu ke sana tanpa kuarantin, saya sedang berusaha dengan negara-negara tersebut untuk tidak ada diskriminasi vaksin,” katanya ketika sidang akhbar Persidangan National Acute Myocardial Infarction Course (NAMIC) di sini hari ini.
Beliau berkata demikian bagi mengulas kerajaan Arab Saudi yang dilaporkan membenarkan individu yang mengambil suntikan vaksinasi Sinovac menunaikan umrah, dengan syarat mendapatkan dos ketiga seperti mana ditetapkan. – K! ONLINE


Polis PD cari penunggang motosikal buat aksi zig-zag
Oleh NOR SHAFAWATI YUP

17 Oktober 2021, 9:09 pm
PORT DICKSON – Polis sedang mengesan tujuh individu yang menunggang motosikal secara melulu dan merbahaya di Lebuh Raya Seremban-Port Dickson di sini hari ini.
Timbalan Ketua Polis Daerah Port Dickson, Deputi Superintendan Muhamad Mustafah Hussin berkata, aksi kesemua penunggang itu telah dirakam oleh pemilik akaun tiktok ym_yuliaevanna dan dimuat naik dalam media sosial Facebook ‘N9 Info Trafik’.
“Video itu memaparkan aksi sekumpulan penunggang motorsikal seramai tujuh orang yang menunggang motorsikal dengan cara membongkok badan, bersaing sesama sendiri dan membuat aksi zig-zag yang dipercayai membahayakan diri sendiri dan pihak lain.
“Kejadian ini dipercayai berlaku pada Ahad antara pukul 2 hingga 3 petang di Lebuh Raya Seremban- Port Dickson antara Kilometer 14 hingga 16 arah Port Dickson ke Seremban,” katanya dalam kenyataan di sini hari ini.
Beeliau berkata, sehubungan itu pihak polis sedang mengesan kesemua penunggang motosikal bagi siasatan lanjut dan siasatan akan dijalankan bawah Seksyen 42(1) Akta Pengangkutan Jalan 1987 iaitu memandu atau menunggang kenderaan secara melulu dan merbahaya.
“Jika sabit kesalahan, pesalah akan dikenakan tindakan penjara tidak kurang lima tahun dan denda antara RM5,000 hingga RM15, 000 serta hilang kelayakan lesen memandu melebihi lima tahun.

“Orang awam yang mempunyai maklumat kejadian boleh menyalurkan segala maklumat ke Bahagian Siasatan dan Penguatkuasaan Trafik Ibu Pejabat Polis Daerah Port Dickson atau hubungi talian 06-647 2222,” katanya.
Terdahulu, sebuah video berdurasi lebih kurang satu minit tular di media sosial Facebook dengan memaparkan sekumpulan penunggang motosikal menunggang secara merbahaya melahirkan kebimbangan orang ramai dan boleh membahayakan keselamatan pengguna jalan raya. – K! ONLINE


Cristiano Ronaldo hadiahkan kekasih peti barang kemas berharga RM615,000
Oleh KOSMO!

17 Oktober 2021, 8:00 pm
LONDON – Teman wanita kepada bintang bola sepak terkenal, Cristiano Ronaldo menerima hadiah mewah berupa sebuah peti simpanan barang kemas berjenama Louis Vuitton berharga £108,000 (RM615,213) daripada pemain sensasi itu, lapor portal berita MailOnline semalam.
Peti simpanan barang kemas Louis Vuitton Malle Vendome itu akan digunakan untuk menyimpan koleksi barang kemas Georgina Rodriguez yang dianggarkan bernilai £2.6 juta (RM14.8 juta).
Pasangan ini sudah berpacaran selama lima tahun. – Twitter
“Saya kehilangan kata-kata, Cristiano,” demikian kenyataan ditulis Rodriguez dalam media sosialnya.
Peti tersebut mempunyai ketinggian 137 sentimeter dan dilengkapi dengan cermin untuk mempamerkan barang kemas termasuk set rantai berlian dan subang paling berharga miliknya bernilai £78,000 (RM445,783) yang digayakannya semasa Festival Filem Venice bulan lalu.
Disifatkan sebagai ‘ciptaan romantis’, bekas ikonik itu mula dihasilkan pada tahun 1910 untuk pelanggan ‘terbaik’ Louis Vuitton. – AGENSI


Penganggur maut kemalangan di Paka
Oleh NIK NUR IZZATUL HAZWANI NIK ADNAN

17 Oktober 2021, 7:32 pm
DUNGUN – Seorang penganggur maut selepas motosikal jenis Demak ZR110 yang dinaikinya dirempuh sebuah kereta Proton Saga di Kilometer 99, Jalan Kuala Terengganu-Kuantan berhampiran sebuah stesen minyak di Paka di sini hari ini.
Dalam kejadian pada pukul 10.50 pagi itu, mangsa, Amran Sembok, 56, yang berasal dari Kampung Medan Pungguk, Paka dekat sini meninggal dunia akibat kecederaan di bahagian kepala dan beberapa anggota badan.
Ketua Polis Daerah Dungun, Superintendan Baharudin Abdullah berkata, pemandu kereta Proton Saga yang berusia 27 tahun pula mengalami kecederaan pada bahagian muka.
“Sewaktu kejadian, pemandu kereta Proton Saga yang dipandu lelaki berasal dari Kuala Besut tersebut dalam perjalanan ke Kuantan, Pahang.
“Sebaik tiba di lokasi kejadian, motosikal jenis Demak ZR110 yang dinaiki mangsa dikatakan tiba-tiba menukar haluan dari kiri ke kanan jalan menyebabkan kereta Proton Saga terbabit gagal mengelaknya.
“Rempuhan itu kemudiannya menyebabkan mangsa terjatuh ke atas jalan,” katanya kepada Kosmo! di sini hari ini.

Baharudin berkata, mayat Amran telah dihantar ke Unit Forensik Hospital Dungun untuk dibedah siasat dan kes disiasat mengikut Seksyen 41(1) Akta Pengangkutan Jalan 1987. – K! ONLINE


Dynas mahu bantu wanita hadapi masalah
Oleh SITI A'ISYAH SUKAIMI

17 Oktober 2021, 9:28 pm
SEPANG – Sering menerima mesej memohon bantuan termasuk masalah keganasan rumah tangga menjadi pendorong kepada pelakon Dynas Mokhtar menyertai Skuad Wanita Anti Jenayah atau Skuad Waja kerana mahu membantu golongan wanita yang berdepan dengan masalah.
Dynas atau Wan Intan Edrinas Wan Mokhtar yang dilantik menjadi Ikon Skuad Waja berkata, sewaktu pelaksanaan ‘lockdown’ di Malaysia susulan pandemik Covid-19, dia banyak menerima mesej menerusi media sosial yang memohon bantuan daripada pelakon tersebut.
“Saya banyak terima mesej meminta bantuan, bukan dari segi kewangan tetapi sokongan. Antara masalah tersebut seperti keganasan rumah tangga, kekejaman dan ada juga daripada pembantu rumah yang tidak tahu nak buat apa kerana tersekat disebabkan tiada permit.
“Ada juga orang tempatan mesej tiada pekerjaan, ada juga isu wanita tidak bekerja dan suami melakukan keganasan bukan sahaja kepada dirinya malah anak mereka,” katanya ketika ditemui pada pelancaran penubuhan Skuad Waja yang disempurnakan oleh Menteri Pembangunan Wanita, Keluarga dan Masyarakat, Datuk Seri Rina Mohd. Harun di sini hari ini.
Ia ditubuhkan bagi meningkatkan kesedaran seluruh masyarakat untuk mengambil tindakan bagi menghentikan keganasan terhadap wanita malah, antara kes disantuni skuad tersebut termasuk keganasan rumah tangga, gangguan seksual, jenayah siber dan membantu komuniti terkesan dengan pandemik Covid-19 bagi mendapatkan pekerjaan dan kemahiran yang boleh menjana pendapatan dengan merujuk kepada agensi berkaitan.
Dalam pada itu, Dynas turut mengajak golongan wanita terutama yang menghadapi masalah untuk bersama dengan skuad tersebut.

“Sekurang-kurangnya kita boleh berkongsi masalah, dapat manfaat, sokongan dan maklumat untuk penyelesaian masalah yang dihadapi. Kita tidak mahu mereka tersekat dengan masalah dihadapi dan teruskan hidup dengan bebanan tersebut,” katanya.
Tambah Dynas, dia menerima pelawaan menjadi Ikon Skuad Waja lebih-lebih peranan skuad tersebut amat diperlukan oleh wanita sekali gus menyifatkan isu jenayah terhadap golongan itu perlu dibanteras bersama. -K! ONLINE


Konvoi motosikal ke Cameron Highlands bertukar tragedi
Oleh MOHD SYALMIZI HAMID

17 Oktober 2021, 11:16 pm
SEBERANG PERAI – Keterujaan sekumpulan pemuda berkonvoi ke Cameron Highlands bertukar tragedi apabila motosikal ditunggangi mereka bergesel sesama sendiri sehingga salah seorang terbunuh dalam kejadian di Kilometer 157.4 Lebuh Raya Utara-Selatan arah selatan dekat Nibong Tebal di sini hari ini.
Dalam kejadian kira-kira pukul 9 pagi itu, seorang pelajar kolej, Muhammad Zikrikhan Rizadhan, 18, terbunuh di tempat kejadian disyaki akibat kecederaan parah.
Menurut Ketua Polis Daerah Seberang Perai Selatan, Superintendan Lee Chong Chern, kejadian itu membabitkan empat buah motosikal jenis Yamaha Y15ZR dari arah Juru di sini menuju ke Cameron Highlands, Pahang.
“Siasatan mendapati kemalangan berlaku apabila sebuah motosikal bergesel dengan motosikal mangsa di sebelah kanan sebelum bergesel dengan sebuah motosikal lain di sebelah kanan.
“Motosikal mangsa turut bergesel dengan motosikal keempat di sebelah kiri sebelum kesemua kenderaan itu terseret di atas jalan dan terhenti di lokasi kejadian,” katanya kepada pemberita hari ini.
Menurutnya Chong Chern, kesemua motosikal terlibat didapati berada di lorong kiri sebelum kemalangan berlaku.

“Akibat kejadian itu, mangsa maut di tempat kejadian dan punca kematian akan diperolehi selepas bedah siasat dibuat apabila keputusan ujian Covid-19 diperolehi.
“Tiga lagi penunggang berusia 19, 21 dan 23 tahun mengalami kecederaan, manakala kesemua motosikal yang terlibat mengalami kerosakan,” katanya lagi.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE


Tiga beradik daki bukit sesat dua jam
Oleh SHAMSUL KAMAL AMARUDIN

17 Oktober 2021, 10:13 pm
BERUAS – Tiga beradik termasuk seorang remaja lelaki sesat hampir dua jam ketika mendaki Bukit Sungai Batu, Pantai Remis dekat sini sebelum diselamatkan anggota bomba petang tadi
Difahamkan, sebelum itu sekumpulan enam individu terdiri daripada lima beradik dan seorang rakan melakukan aktiviti riadah mendaki bukit tersebut sebelum tiga daripada mereka tersesat.
Ketua Balai Bomba dan Penyelamat (BBP) Pantai Remis, Mohd. Akmal Hussin berkata, ketiga-tiga mangsa terpisah daripada kumpulannya sebelum menghubungi pasukan itu meminta bantuan.
Menurut beliau, mereka terdiri daripada dua wanita berusia 20 dan 28 tahun serta lelaki berusia 17 tahun dilaporkan sesat.
“Kami menerima panggilan kecemasan pada pukul 2.22 petang sebelum lima anggota bersama sebuah jentera yang diketuai PBK II Amir Hamid ke lokasi kejadian.
“Tiga lagi individu iaitu abang dan kakak kepada tiga mangsa tersebut serta seorang rakan mereka berjaya turun dari bukit didaki dan keluar dari kawasan hutan tersebut,” katanya ketika dihubungi hari ini.

Menurut Mohd. Akmal, mangsa juga memberitahu kedudukan mereka berada sebelum ketiga-tiganya ditemui kira-kira 100 meter dari lokasi dipercayai mula tersesat pada pukul 4.05 petang.
Jelasnya, tiga beradik itu ditemui dalam keadaan selamat tanpa sebarang kecederaan dan anggota penyelamat kemudian mengiringi mereka turun dari bukit tersebut dengan selamat.
Operasi yang tamat pada pukul 4.52 petang itu turut melibatkan anggota polis dan Pasukan Bomba Sukarela (PBS) Pantai Remis. – K! ONLINE


Lelaki perkosa mayat wanita kerana terlalu cantik
Oleh KOSMO!

17 Oktober 2021, 8:30 pm
NAIROBI, KENYA – Seorang lelaki yang bekerja sebagai pengawal bilik mayat mengaku pernah memperkosa satu mayat perempuan kerana tidak tahan melihat wajahnya yang terlalu cantik, lapor laman berita Suara.com.
Menerusi satu wawancara dengan saluran televisyen KDRTV, Stephen Samaritan berkata, dia ‘meniduri’ mayat wanita India yang cantik kerana tidak mampu menahan dirinya.
Menurut Samaritan, dia ditawarkan pekerjaan tersebut oleh seorang rakan selepas usahanya mencari pekerjaan sering menemui kegagalan.
Lelaki itu bagaimanapun tidak mengetahui bahawa pekerjaan yang ditawarkan itu adalah penjaga bilik mayat di sebuah hospital di Kenya, namun oleh kerana terdesak, dia tetap menerimanya.
“Saya tidak mempunyai wang dan memerlukan pekerjaan,” kata lelaki itu.
Pada awalnya, Samaritan mengakui berasa takut namun semasa syif pertamanya, dia diberi tunjuk ajar oleh rakannya, Otis.

Otis kemudiannya menyuruh Samaritan mencuba untuk melakukan persetubuhan dengan mayat wanita dan menyifatkan perbuatan itu ‘sama seperti seks normal’.
Lelaki itu mengakui pada mulanya dia terkejut namun lama-kelamaan dia mula terbiasa. – AGENSI


Komputer riba, wang tunai hilang dikebas rakan serumah
Oleh ISKANDAR SHAH MOHAMED

17 Oktober 2021, 10:57 pm
SHAH ALAM – Seorang wanita dipercayai mencuri komputer riba dan wang tunai milik dua rakan serumahnya sendiri di Setia Alam dan Seksyen 7, di sini.
Kejadian itu tular di media sosial apabila seorang daripada mangsa mencari suspek yang dikatakan mencuri barangan tersebut.
Ketua Polis Daerah Shah Alam, Asisten Komisioner Baharudin Mat Taib berkata, pihaknya menerima dua laporan polis mengenai kejadian di lokasi berasingan berkenaan.
Baharudin
Katanya, laporan itu melibatkan dua pengadu wanita masing-masing seorang pelajar dan pegawai hartanah.
“Bagi kes di Seksyen 7, mangsa kehilangan tiga komputer riba jenama Acer manakala di Setia Alam pula dilaporkan satu tablet Samsung, dua komputer riba dan wang tunai berjumlah RM5,000 turut hilang,” katanya dalam kenyataan hari ini.
Jelas Baharudin, suspek disyaki memasuki rumah mangsa dengan menggunakan kunci kerana tiada kesan pecah pada pintu.

“Hasil rakaman televisyen litar tertutup (CCTV) mendakwa suspek adalah rakan serumah pengadu.
“Siasatan lanjut bagaimanapun sedang dijalankan mengikut Seksyen 380 Kanun Keseksaan,” katanya.
Sehubungan itu, beliau meminta orang ramai yang mempunyai maklumat mengenai suspek supaya menyalurkannya kepada Sarjan Shatish di talian 010-564 3645 atau Sarjan Kaszai 013-978 0282 untuk tindakan lanjut. – K! ONLINE


‘Saya terjah sebab nak selamatkan Iqbal yang telah disihir’
Oleh NUR EMIRA SAIZALI

17 Oktober 2021, 11:45 pm
PETALING JAYA – “Saya terjah sebab ingin selamatkan Iqbal yang sudah disihir dan dia tidak sedar mengenai hal tersebut.”
Demikian respons usahawan kosmetik sensasi, Datuk Seri Vida menjelaskan sebab dia menerjah rumah bekas pembantu peribadinya, Ahmad Iqbal Zulkefli pada pukul tiga pagi semalam.
Vida dalam satu pendedahan menerusi Instagramnya berkata, dia nekad melakukan hal tersebut selepas meminta petunjuk Allah SWT bagi menyelamatkan kekasih hatinya daripada terus menjadi mangsa ilmu hitam pihak tidak bertanggungjawab yang iri terhadap kebahagiaan dan kejayaannya dalam perniagaan.
“Saya melakukan solat tahajjud untuk meminta petunjuk daripada Tuhan, selepas saya buat, saya nekad pergi. Realitinya Iqbal sudah disihir dan dia tidak rasa dia sedang sakit.
“Saya sudah kenal dia selama tujuh tahun, kulit dia putih pun sudah jadi warna kelabu asap. Bawah mata juga sudah gelap dan saya perlu selamatkan dia,” katanya.
Meskipun dihentam teruk, Vida atau nama sebenarnya Hasmizah Othman tidak menghiraukan apa sahaja yang skeptikal dan kecaman netizen demi menyelamatkan hidup bakal suaminya itu.

Bahkan, dia juga sanggup mengenepikan soal maruah semata-mata untuk hal tersebut.
“Nak cakap drama terpulang kepada semua. Sikit lagi kami akan dihalalkan.
“Orang keji saya. Orang kata saya tak move on. Tak apa. Untuk hal ini juga, saya sanggup merendahkan maruah pada pukul 3 pagi demi mencari lelaki muda yang menjadi kegilaan saya
“Sihir tersebut ditujukan kepada saya tetapi Iqbal yang kena. Ilmu hitam tersebut untuk buat saya tidak bahagia dan tidak kaya kerana dengki dengan kehidupan serta perniagaan saya,” ujarnya.
Bercakap tenang cincin yang diberikan kepada Iqbal, kata Vida, cincin berkenaan juga sudah laa tersimpan di dalam begnya namun tidak berkesempatan untuk diserahkan kepada lelaki muda itu.
“Cincin tersebut memang sentiasa dalam beg dan dia juga sudah lama menginginkannya. Bila jumpa dia, saya beri terus. Tiada isu pun,” katanya lagi.
Dalam pada itu, Vida juga turut menunjukkan fotonya bersama Iqbal yang kelihatan sugul berbanding sebelum ini.
Vida juga turut melahirkan rasa kecewa dengan individu yang ingin menjatuhkan dirinya serta meminta agar berhenti daripada melakukan perkara terkutut tersebut.
“Saya maafkan orang itu tetapi tolonglah jangan buat lagi,” ujarnya lagi.
Semalam, Kosmo! melaporkan Iqbal terkejut selepas diterjah masuk usahawan berkenaan di kediamannya sekitar pukul 3 pagi semalam.
Iqbal menerusi beberapa hantaran dalam InstaStory memberitahu, dia tidak menyangka Vida sanggup datang ke rumahnya hanya kerana ingin menyerahkan sebentuk cincin yang dibelinya.
Terdahulu, pasangan itu merancang mendirikan rumah tangga pada Disember depan tetapi hubungan mereka kini dilanda badai seperti tidak mendapat restu kedua-dua anak Vida dan sebagainya.
Tidak setakat itu, Iqbal turut memberitahu hatinya sudah tawar dan telah membatalkan tempahan hotel untuk hari bahagianya bersama Vida. -K! ONLINE


Sembilan kluster baharu direkod
Oleh SITI A'ISYAH SUKAIMI

17 Oktober 2021, 7:56 pm
PUTRAJAYA – Sembilan lagi kluster baharu dikenal pasti hari ini melibatkan enam kluster tempat kerja, dua kluster komuniti dan satu kluster kumpulan berisiko tinggi.
Ketua Pengarah Kesihatan, Tan Sri Dr. Noor Hisham Abdullah berkata, kesemua kluster tersebut dilaporkan di Johor, Pulau Pinang, Perak, Kelantan dan Negeri Sembilan, menjadi antara penyumbang kepada 6,145 kes harian negara.
Menurutnya, daripada jumlah jangkitan baharu dilaporkan hari ini, 12 kes adalah kes import dengan keseluruhan kes positif Covid-19 mencecah 2,390,687 kes.
“Selain itu, daripada 6,145 kes harian hari ini, 142 kes (2.3 peratus) adalah kategori tiga, empat dan lima serta 6,003 kes (97.7 peratus) kategori satu dan dua.
“Pesakit sembuh daripada Covid-19 merekodkan sebanyak 9,231 kes dengan keseluruhan pesakit sembuh daripada Covid-19 sebanyak 2,270,520 kes,” katanya dalam satu kenyataan akhbar di sini hari ini.
Tambah beliau, sebanyak 682 kes sedang dirawat di Unit Rawatan Rapi dan 350 kes memerlukan bantuan pernafasan. – K! ONLINE


Berbasikal ke Mekah tunai haji dan umrah
Oleh KOSMO!

17 Oktober 2021, 6:00 pm
JAKARTA – Dua orang lelaki yang berhasrat untuk menunaikan ibadah haji dan umrah sanggup menempuh perjalanan yang jauh dan mencabar dengan berbasikal dari Indonesia ke kota suci Mekah, lapor laman berita Suara.com.
Andi Harvin Dg Thalib, 26, dan Chairul Ma’atini, 27, yang berasal dari Gorontalo, Sulawesi mula berbasikal sejak Jun lalu.
“Ya, kami dari Gorontalo dan mahu menuju ke Arab Saudi, Insha Allah untuk melakukan ibadah haji dan umrah,” kata Andi ketika ditemui di Kota Solo semalam.
Chairul menambah, sekiranya tidak berkesempatan untuk menunaikan haji, mereka akan melakukan ibadah umrah sahaja.
Ujarnya, idea untuk mula berbasikal ke Mekah itu datang secara tiba-tiba dan tanpa persiapan khusus.
Kedua-dua mereka akan meneruskan perjalanan ke Sumatera sebelum tiba di pelabuhan dan berangkat ke luar negara.

“Kami merancang untuk ke luar negara menaiki kapal laut dari Sumatera,” kata Andi. – AGENSI


Sistem solar jimatkan bil elektrik Kompleks Dermaga Tanjung Lembung
Oleh NUR AMALINA AZMAN

17 Oktober 2021, 5:49 pm
LANGKAWI – Pemasangan sistem solar di bangunan milik Lembaga Pembangunan Langkawi (LADA) iaitu Kompleks Dermaga Tanjung Lembung di sini dapat memberikan penjimatan bil elektrik antara RM87,000 hingga RM244,000 setahun.
Menteri Tenaga dan Sumber Asli, Datuk Seri Takiyuddin Hassan berkata, pemasangan sistem solar tersebut akan dilakukan oleh anak syarikat Tenaga Nasional Berhad (TNB), GSPARX Sdn. Bhd.
“Selaras dengan hasrat kerajaan untuk meningkatkan campuran Tenaga Boleh Baharu (TBB) dalam campuran pembekalan elektrik negara, Kementerian Tenaga dan Sumber Asli (KeTSA) mengadakan usaha sama strategik dengan LADA serta TNB menerusi pelaksanaan inisiatif solar di kompleks ini.
“Sistem solar PV berkapasiti 363 kWp (kilowatt puncak) akan dipasang di kompleks ini dengan memberikan potensi penjimatan bil antara RM87,000 hingga RM244,000 setahun bagi tahun pertama bergantung kepada kaedah pembiayaan yang dipersetujui,” katanya pada sidang akhbar selepas menyaksikan Majlis Penyerahan Surat Niat Pelaksanaan Inisiatif Solar di Dermaga Tanjung Lembung di sini hari ini. – K! ONLINE